Perbandingan Harga Perodua Myvi di Malaysia Dengan Harga Kereta di Negara Lain

Perodua Myvi menjadi pilihan paling popular rakyat Malaysia, dibantu pakej yang ditawarkan Perodua yang memberikan sebuah kereta lengkap serba-serbi dengan harga yang berbaloi untuk dimiliki.

Namun, masih ada suara-suara mengatakan harga kereta di negara kita termasuklah Perodua Myvi sepatutnya menjadi lebih rendah. Diburukkann lagi dengan duti eksais yang dikenakan pihak kerajaan Malaysia ke atas pengeluar kereta tempatan.

Benarkah dakwaan pihak-pihak ini yang mengatakan kereta di Malaysia khasnya Perodua Myvi sepatutnya dijual lebih murah? Mari kita lihat.

Nota - artikel ini ditulis dengan mengambil Perodua Myvi versi paling mahal dalam siri model terbaru, Perodua Myvi 1.5 AV berharga RM55,300 sebagait perbandingan dalam kelas yang sama kenderaan di negara-negara lain.

Di Malaysia, saingan Myvi jelas jatuh pada Proton Iriz dan Honda Jazz.

Harga Rm56,950 untuk Iriz 1.6 paling lengkap spesifikasi ditawarkan. Bagi Honda Jazz pula, selepas ditolak cukai (seperti harga di Langkawai) harganya lebih tinggi pada kadar RM60,345 bagi varian paling rendah.

Ternyata berdasarkan nilai yang kita dapat, Myvi mempunyai kelebihan dalam pasaran rakyat Malaysia. Bagaimana dengan pasaran luar?

Kita gunakan Honda Fit (nama Honda Jazz di Jepun sebagai perbandingan.

Di Jepun, sebuah Honda Fit 1.5 mempunyai harga 1,428,840 yen. Ini bersamaan dengan RM53,023.16 jika diukur mengikut kadar tukaran asing ketika artikel ini ditulis.

Bezanya, walaupun Fit lebih murah RM2,277 berbanding Myvi namun untuk mendapatkan sistem Honda Sensing yang dikata lebih baik berbanding sistem ASA yang ada pada Myvi, pengguna Jepun perlu memilih varian yang berharga 2,079,000 yen atau RM77,150.

Satu amaun yang perbezaannya agak tinggi berbanding full spec Myvi. (rujukan)

Model Toyota Yaris merupakan salah satu model popular di Thailand dengan harga 619,000 baht (RM78,199.92) bagi model full spec, tanpa ada sistem serupa dengan sistem ASA yang dipasang pada Myvi.

Mazda 2 - sebuah lagi kereta segmen B yang popular di Thailand pula berharga 790,000 baht atau RM99802.80.

Hanya sebagai perbandingan, Mazda 2 paling mahal di Malaysia berharga RM93,412.30. Ini bermakna kereta Mazda 2 di Thailand lebih mahal berbanding di Malaysia. (rujukan)

Australia menjadi pilihan kami untuk menilai sendiri apakah perubahan pada harga kereta mereka selepas berkuburnya industri automotif Australia.

Volkswagen Polo menjadi kereta kelas B nombor 1 di Australia pada harga AUD23,190 atau RM72,500.

Model Honda Jazz juga popular di sana dengan model full spec pada harga AUD26,177 atau RM81,840.40.

Jika dibandingkan dengan Myvi full spec, nampak ketara perbezaan harganya kan?

Negara jiran kita memang terkenal dengan penduduk yang memiliki kereta-kereta mewah.

Model paling laris di Singapura dalam kategori B adalah Volkswagen Polo. Jangan terkejut pula harganya adalah SGD96,900 atau RM296,004.12.

Selain itu, Mitsubishi Attrage juga menjadi kegemaran rakyat Singapura kerana penjimatan minyak yang ditawarkan, namun harganya mampu membuat kita berpeluh; SGD86,999 atau RM265,759. (rujukan harga dalam bentuk PDF)

Berdasarkan apa yang dapat disaksikan sendiri, terbukti pakej yang ditawarkan oleh Perodua sebenarnya cukup berbaloi dan lengkap, bukan sekadar di Malaysia malahan di sekitar Asia termasuklah Australia.

Kami bukanlah die hard fan Perodua tetapi kami percaya dengan melakukan perbandingan sebegini, dapatlah kita melihat situasi sebenar tentang isu harga kereta di negara kita.

Jelas sebenarnya harga kita walaupun agak tinggi bagi beberapa model, masih mempunyai model lain yang layak disifatkan value for money - berdasarkan kepada kemampuan masyarakat kita.


Kenapa Generasi Kini Ramai Yang Masih Bergantung Pada Ibu Bapa Walaupun Sudah Berkahwin?

Isu ini dibincangkan dalam keratan akhbar Kosmo dan ia merupakan satu masalah yang boleh membuka minda masyarakat kita. Tajuk ini dipilih diharapkan dapat memberikan kesedaran sedikit sebanyak kepada rakyat Malaysia dalam menempuhi kehidupan seharian. Isu ini juga diulas oleh Utusan Malaysia bagi memberi penilitian lebih kepada semua peringkat masyarakat.

Dengan ekonomi yang semakin mencabar, graduan universiti harus bersusah payah pada awal kehidupan mereka untuk menyara hidup. Graduan juga susah mendapatkan pekerjaan menyebabkan kehidupan menjadi lebih mencabar. Peralihan daripada zaman pendidikan ke zaman pekerjaan begitu berbeza menyebabkan ramai anak muda susah untuk menyesuaikan diri dengan peralihan ini.

Anak muda tidak belajar untuk membuat simpanan wang kecemasan jadi mereka akan bergantung kepada ibu bapa pada waktu ini. Mereka beranggapan bahawa ibu bapa merupakan "bank segera" yang mana mereka boleh mendapatkan wang bila-bila masa sahaja mereka mahukan.

Banyak alasan tidak munasabah yang diberikan oleh mereka seperti tidak cukup duit kerana gaji rendah dan macam-macam lagi. Sebenarnya, alasan ini hanyalah cara mudah untuk anak-anak muda untuk mendapatkan duit secara mudah. Jika pendapatan kerja tidak mampu menampung kehidupan, terdapat banyak lagi alternatif lain untuk mendapatkan wang.

Selain itu, kelemahan dalam merancang kewangan dan ekonomi sendiri merupakan salah satu punca utama masalah kebergantungan terhadap ibu bapa berlaku. Sepatutnya, anak-anak muda membuat kira-kira jumlah bil elektrik, sewa rumah, duit minyak, barang dapur dan sebagainya agar mereka boleh mengagak jumlah kos perbelanjaan bulanan.

Jika perancangan rapi dibuat, pasti mereka boleh membuat simpanan untuk masa depan. Justeru, ia mampu mengajar anak muda untuk tidak bergantung kepada ibu bapa. Kefahaman dalam perancangan kewangan dan ekonomi mampu untuk menghentikan penggunaan "bank segera".

Ada di antara ibu bapa yang tidak mahu anak-anak mereka untuk membuat pinjaman PTPTN kerana hutang pinjaman pelajaran itu akan menyukarkan hidup anak-anak mereka pada masa depan. Jadi mereka memilih untuk memberi sokongan kewangan kepada anak-anak bagi memudahkan proses pembelajaran mereka. Untuk membantu anak-anak mendapatkan pelajaran masih lagi munasabah.

Walau bagaimanapun, sokongan kewangan perlu dihentikan apabila anak-anak sudah mempunyai mata pencarian sendiri. Pendidikan disara oleh ibu bapa agar anak-anak boleh mencari pendapatan sendiri. Justeru, apa gunanya pendidikan diberikan kepada anak-anak jika mereka tidak tahu menyara hidup sendiri? Disebabkan masalah tidak tahu berdikari, tiada guna anak muda mempunyai ijazah setinggi gunung sekalipun.

Ibu bapa harus sedar bahawa jika mereka terus menanggung anak-anak mereka, ia bukan membantu tetapi menyebabkan anak mereka rosak. Sokongan kewangan perlu dihentikan agar anak-anak boleh bergantung kepada diri sendiri dalam kehidupan mereka. Jika anak muda tahu bahawa ibu bapa bukan lagi punca saluran kewangan, pasti mereka akan mencari jalan untuk menyara hidup sendiri.

Tidak dinafikan bahawa perubahan zaman berlaku sepanjang kita hidup dan ini sedikit sebanyak memburukkan lagi keadaan. Kos sara hidup masa kini tidak seperti 20-30 tahun dahulu. Anak muda zaman kini tidak mampu untuk hidup walaupun dengan gaji RM3,000 sedangkan anak muda berpuluh tahun lalu mampu hidup dengan gaji RM1,000.

Kenaikan harga barang harian seperti beras, ikan, minyak dan sebagainya menambahkan lagi tekanan kepada anak muda. Peningkatan kos sara hidup menyebabkan anak muda terpaksa bergantung kepada ibu bapa sendiri walaupun sudah mempunyai sumber pendapatan.

Bukan harga barang sahaja yang naik, harga kereta dan rumah juga memberikan impak yang besar dalam kehidupan anak muda. Ada di antara anak muda mengharapkan ibu bapa untuk membeli kereta dan rumah untuk mereka memulakan hidup sendiri.

Perubahan zaman bukanlah satu alasan untuk anak muda terlalu mengharapkan ibu bapa dalam semua aspek kehidupan. Ibu bapa hanya perlu membantu jika anak betul-betul memerlukan tetapi realitinya bukan sebegitu. Ramai juga di antara anak muda menggunakan alasan kos sara hidup sedangkan wang yang diberikan oleh ibu bapa tidak dimanfaatkan sepenuhnya oleh mereka.

Generasi masa kini kurang memahami erti tanggungjawab kerana kebanyakkan perkara telah tersedia kepada anak muda. Ibu bapa yang tidak tegas semasa mendidik anak-anak akan menyebabkan anak muda terbiasa untuk mengambil mudah sesuatu perkara.

Walaupun begitu, masih wujud anak muda yang memahami erti tanggungajawab kerana ibu bapa mereka tidak terlalu memanjakan mereka. Ibu bapa sebegini banyak mendidik anak-anak untuk berusaha jika mahu mendapatkan sesuatu. Ada juga yang sudah dididik untuk mencari sumber pendapatan sejak usia yang muda.

Kedua-dua aspek ini harus diseimbangkan kerana terlalu tegas juga bahaya tetapi jika terlalu manja juga akan membawa keburukkan. Apa yang penting, anak muda harus memahami maksud tanggungjawab dalam hidup mereka. Banyak cara yang boleh dilakukan oleh ibu bapa bagi membentuk anak muda yang bertanggungjawab.

Ibu bapa boleh meminjamkan wang kepada anak-anak dengan syarat mereka wajib membayar semula duit tersebut dan jika mereka betul-betul terdesak. Anak muda pasti akan lebih menghargai wang jika mereka tahu wang yang dipinjamkan harus dibayar semula. Cara ini mampu mengajar anak-anak tentang pengurusan wang sehingga mereka tidak lagi mengharapkan wang daripada ibu bapa.

Sebenarnya antara masalah utama berlaku apabila anak muda terlalu cenderung untuk hidup mewah. Permulaan hidup mewah selalunya bermula di universiti kerana pada waktu ini, pengaruh rakan-rakan banyak menyebabkan anak muda mahu ikut "trend" baru. Mereka masih membeli baju mahal dan makan di restoran terkemuka walaupun tahu tentang simpanan kewangan sendiri.

Bagi mereka yang faham maksud ukur baju di badan sendiri pasti tidak akan menghadapi masalah sebegini. Apa yang lagi menyedihkan ialah masih ada ibu bapa yang masih lagi memberikan wang bulanan kepada anak sendiri walaupun tahu tentang gaya hidup anak mereka.

Dr Fatimah Daud, seorang pakar sosial berpendapat bahawa anak muda zaman ini tidak berasa malu untuk meminta duit tambahan daripada ibu bapa walaupun mereka sendiri sebenarnya mampu untuk melancong ke luar negara setiap tahun. Trend meminta duit walaupun sudah bekerja amat merisaukan generasi masa kini.


Betulkah Petrol di Malaysia Lebih Murah Berbanding Negara-Negara Jiran Kita?

Kami ada memaparkan sebuah artikel berkenaan harga minyak paling murah di dunia. Apa yang cuba kami tunjukkan di situ sebenarnya adalah kesejahteraan sesebuah negara, sebenarnya tidak berkait secara langsung dengan harga minyak.

Apatah lagi selepas melihat apa yang berlaku di Venezuela di mana negara mereka menjadi kucar-kacir walaupun negara mereka mempunyai harga petrol paling murah di dunia. Pengetahuan itu, pada kami penting untuk dikongsikan agar anda tahu matlamat untuk mendapatkan minyak paling murah, bukanlah sepatutnya menjadi sasaran kita semua. Jadi hari ini, kami kongsikan pula maklumat berkenaan perbandingan keupayaan membeli petrol di antara 5 negara termasuklah Malaysia.

Lima negara dipilih Singapura, Filipina, Thailand, Brunei dan Indonesia dengan kemampuan untuk membeli 100 liter petrol diambil daripada purata jumlah pendapatan tahunan negara tersebut dan peratusan yang diperlukan akan dijadikan pengukur kepada keboleh mampuan rakyat sesebuah negara itu. Berikut adalah hasil perkiraan kami.

Satu liter petrol di Filipina berharga P48.85 dan P4885 diperlukan untuk mendapatkan 100 liter petrol. Mempunyai purata pendapatan tahunan P150,002, rakyat Filipina menggunakan 3.26% pendapatan tahunan mereka untuk 100 liter petrol.

Dengan harga 8566 Rupiah 1 liter, rakyat Indonesia memerlukan 856,600 untuk membeli 100 liter minyak ketika ini. Ini bermakna mereka akan memerlukan 1.77% daripada purata gaji tahunan mereka untuk membeli 100 liter petrol dengan nilai gaji tahunan 48,248,524 rupiah.

Rakyat Thailand sebelum ini kerap menyeludup keluar minyak dari negara kita. Kenapa? Dengan harga 32.50 baht satu liter atau 3250 baht 100 liter, rakyat Thailand akan menggunakan 1.67% gaji mereka berdasarkan purata pendapatan tahunan 194,104 baht.

Negara kita ketika ini mempunyai harga petrol sebanyak RM2.38 satu liter dan RM238 untuk 100 liter. Berapa peratusan yang kita perlukan jika purata gaji tahunan rasmi kita setakat ini RM39,485? 0.61% daripada purata pendapatan tahunan negara kita untuk membeli 100 liter petrol..

Ketika ini, harga satu liter petrol di Singapura adalah SGD2.12 1 liter dan SGD212.00 untuk 100 liter. Dengan purata pendapatan tahunan sebanyak SGD71,813, orang Singapura akan menggunakan 0.29% daripada pendapatan mereka untuk membeli 100 liter petrol.

Belum kira lagipun kami dah menyerah kalah kerana nisbah harga petrol di Brunei cukup menarik. Harga satu liter petrol di Brunei dilaporkan cukup murah, BRD 0.53 dengan kadar purata pendapatan tahunan rakyat mereka BRD 42,003. Untuk membeli 100 liter petrol, rakyat mereka hanya memerlukan BRD53!

Ini menjadikan Brunei mempunyai peratusan keperluan hanya 0.12% daripada gaji tahunan mereka untuk mendapatkan 100 liter petrol. Yang lebih power? Ini harga untuk minyak RON97. Bagi kesemua negara lain di atas, kami gunakan harga RON95.


Amalan Bersanding Melayu Bukan Diwarisi Dari Budaya Hindu! Ianya Amalan Universal Pelbagai Bangsa

Penerangan khas tentang isu ini telah diutarakan oleh pihak The Patriots Asia, iaitu satu komuniti yang seringkali membincangkan topik sejarah Melayu dan Islam. Penerangan ini telah dibuat oleh saudara Helmi Effendy juga salah seorang penulis untuk The Patriots Asia.

Amalan persandingan sebenarnya bukanlah amalan yang diwarisi daripada ajaran Hindu. Pelbagai bangsa yang wujud sebelum kedatangan Hindu sudah mengamalkan budaya ini. Namun apabila segelintir masyarakat Malaysia yang tidak ada latar beakang ilmu sejarah cuba membicarakan tentang hal ini, maka terjadilah fitnah ke atas budaya masyarakat tertentu.

Kebudayaan persandingan tidak ada kena mengena dengan mana-mana agama di dunia, sebaliknya ianya sebuah amalan kebudayaaan yang terdapat dalam pelbagai bangsa. Amalan ini sebenarnya merupakan amalan universal iaitu amalan yang boleh diamalkan oleh semua lapisan masyarakat dan agama di seluruh dunia.

Kedatangan Islam ke Asia Tenggara termasuk Tanah Melayu bukan untuk membunuh adat dan kebudayaan sebuah bangsa selagi ia tidak ada kena mengena dengan sebarang ajaran agama Islam. Sebaliknya, setiap adat dan budaya itu mesti disesuaikan dengan syarak dan ajaran Islam.

Sebagai contoh, kedatangan Islam telah memberi nafas baru kepada penggunaan keris dan falsafah Hindu-Buddha telah dibuang daripada pemakaian keris. Sama juga seperti keris, seni bela diri silat juga disesuaikan dengan ajaran Islam dan sebarang falsafah daripada agama lain yang bertentangan dengan syarak telah dibuang.

Ramai orang Islam akan menerima sesuatu budaya itu jika ia datang daripada Arab. Walau bagaimanapun jika sesuatu budaya datang daripada kaum India atau Cina, kebanyakkan akan terus menganggap perkara tersebut haram diamalkan kerana bercanggah dengan hukum.

Pelamin telah lama digunakan oleh masyarakat Arab sejak dahulu lagi dan ia dikenali sebagai al-Minassah. Al-Minassah ialah kursi atau katil yang ditinggikan dan dihias untuk memperlihatkan pengantin kepada orang ramai. (Berdasarkan rujukan al-Misbah, al-Munir, al-Mu'jam, al-Wasit dan al-Ghaniy)

Walaupun persandingan diamalkan oleh masyarkat Arab lama, ia masih lagi kekal di Palestin. Selain masyarakat Palestin, masyarakat Parsi (Iran) juga telah mengamalkan persandingan dengan caranya tersendiri. Perkara ini telah dicatat pada zaman kerajaan purba Parsi lagi dan ia masih lagi diwarisi sehingga ke hari ini.

Sebuah kumpulan etnik Turki iaitu Ughyur juga mempunyai budaya perkahwinan mereka tersendiri. Pasangan suami isteri akan didudukkan di atas sebuah kereta kuda dan orang ramai akan menyaksikan pergerakan kereta kuda tersebut. Masyarakat Mongol pula akan mempunyai budaya persandingan di dalam sebuah khemah berbentuk rumah tradisional Mongol yang lama.

Persandingan terawal yang tercatat dalam sejarah merupakan persandingan Mesir Purba. Mesir Purba merupakan antara tamadun terawal yang wujud di dunia dan sejarah persandingan telah muncul sejak dahulu lagi. Terdapat banyak rekod yang menunjukkan bukti bahawa persandingan telah berlaku pada Mesir Purba.

Antaranya ialah ukiran patung lelaki dan perempuan yang sedang bersanding. Mereka duduk di atas kerusi semasa persandingan berlaku. Selain itu, terdapat juga tulisan dalam bentuk tulisan Mesir Purba berserta gambar lukisan yang begitu jelas menunjukkan persandingan telah lama wujud sejak zaman ini.

Jika persandingan wujud pada zaman Mesir Purba, mengapa segelintir menganggap ia merupakan ajaran agama Hindu? Ramai juga yang tidak tahu tentang sejarah kebudayaan tetapi banyak pihak yang memandai tentang isu ini. Itu bukanlah isu utama tetapi masalah timbul apabila ada yang mengharamkan budaya persandingan tanpa ada bukti yang kukuh.

Ramai orang yang cetek ilmu agamanya tetapi banyak mengeluarkan "fatwa" sendiri tentang isu bersanding. Hukum bersanding ini bergantung kepada sebab persandingan itu diadakan dan ia berbeza mengikut situasi. Dato Dr Mohd Asri Zainal Abidin, Mufti Negeri Perlis telah membuat pencerahan tentang isu ini seperti yang berikut.

Jika ia dilakukan kerana kepercayaan-kepercayaan yang karut seperti "menabur beras kunyit kepada pelamin dengan sebab mahu menguatkan hubungan perkahwinan" sememangnya ia haram. Oleh sebab amalan yang dilakukan itu telah bercanggah dengan syarak kerana kepercayaan tersebut mempunyai unsur khurafat dan syirik, maka ia diharamkan. Selain itu, persandingan yang menyebabkan pembaziran juga tidak dibenarkan kerana pembaziran itu amalan syaitan.

Namun, terdapat situasi di mana persandingan dibolehkan dengan syarat tidak berlawanan dengan syarak. Contohnya, persandingan dilakukan untuk memperlihatkan pengantin lelaki dan perempuan kepada kaum keluarga dan rakan-rakan supaya mereka mengetahui siapa yang berkahwin.

Persandingan seperti ini dibolehkan kerana ia menyebarkan berita tentang perkahwinan yang telah berlaku ke atas satu pasangan. Malah, Islam juga menyarankan kita untuk melakukan wahlimatul urus dan menceritakan tentang perkahwinan antara satu pasangan agar fitnah boleh dielakkan pada masa hadapan.

Berikut merupakan beberapa gambar yang menunjukkan persandingan yang berlaku dalam pelbagai etnik masyarakat dan negara di seluruh dunia:

Nota Editor : yang menjadi larangan adalah pembaziran dan dengan sengaja mengikuti upacara keagamaan agama lain, bukan adat bersanding itu sendiri. Seperti yang diperkatakan oleh Dr. Maza dalam video di atas, bersanding itu tidak menjadi masalah sekiranya atas tujuan untuk hebahan atau memperkenalkan pengantin kepada kenalan dan sanak saudara.


Inilah sebabnya kenapa setiap manusia mempunyai citarasa makanan yang berbeza

Sekiranya anda pernah makan di sebuah restoran bersama dengan ahli keluarga, pasti anda akan menyedari bahawa setiap orang kebanyakkan tidak memesan makanan yang sama. Jika terdapat lima orang yang memesan makan, kemungkinan  terdapat lima jenis makanan yang berbeza apabila dipesan yang terhidang di atas meja.

Sesetengah makanan segera seperti pizza dan ayam goreng nampaknya menjadi kegemaran ramai orang walaupun ada yang tidak mengemarinya. Makanan yang berasaskan sayuran seperti brokoli, tauge, tomato, sawi atau bayam merupakan rasa yang tidak disukai bagi sesetengah orang kerana rasanya yang tidak begitu sedap walaupun ianya sebuah hidangan yang menyihatkan. Apakah sebenarnya yang mendorong perbezaan ini dalam cita rasa kita?

Para saintis yang telah mengkaji mengenai rasa makanan dan deria rasa telah mengenal pasti terdapat pelbagai faktor yang menyebabkan keghairahan dan keinginan kita ketika ingin menikmati makanan. Pertama adalah kita semua tidak dicipta untuk dengan lidah yang sama dalam menyukai makanan tersebut. Ini kerana terdapat bilangan biji benjolan di lidah kita (dipanggil papillae) yang mengandungi selera bervariasi yang ada pada setiap orang.

Orang yang mempunyai bilangan papillae yang tinggi dikenali sebagai "supertaster." Mereka ini boleh menemui rasa yang pelbagai dan sering memilih makanan yang ringan dan bukan pedas. Mereka yang mempunyai ketumpatan papillae yang rendah dikenali sebagai "subtaster" dan mereka ini adalah orang yang lebih cenderung kepada makanan pedas dan berempah.

Deria rasa bukan sahaja bergantung kepada berapa banyak jumlah selera makan. Ia juga bergantung kepada kemampuan citarasa untuk mengesan pelbagai jenis bahan kimia yang boleh mencetuskan isyarat yang membantu otak dalam menafsirkan lima citarasa yang berbeza iaitu manis, masam, masin, pahit dan tawar.

Para saintis yang mengkaji percaya bahawa deria rasa yang ada pada manusia pasti mempunyai komponen genetik. Manusia nampaknya lumrah dilahirkan dengan deria rasa semulajadi yang suka rasa manis dan keengganan untuk menikmati rasa pahit dan masam. Para saintis percaya bahawa kecenderungan genetik ini mempunyai kitaran evolusi kerana rasa manis mungkin berasal dari sumber makanan yang baik seperti buah-buahan manakala rasa pahit dan masam seringkali berasal dari tumbuhan jenis daun dan juga akar kayu.

Pengalaman juga memainkan peranan ketika kita membesar. Sebagai contoh bayi yang didalam kandungan menyukai makanan yang dimakan oleh ibu sebelum mereka dilahirkan. Selepas masa berlalu dengan pantas, bayi yang menjadi kanak-kanak itu terdedah kepada pelbagai jenis makanan dan juga cenderung untuk menyukai makanan dengan kuantiti lebih banyak walaupun diet mereka terbatas.

Jantina dan budaya juga boleh memainkan peranan dalam cita rasa. Wanita cenderung untuk menyukai makan yang manis seperti gula-gula,kek dan coklat. Sementara lelaki pula kebanyakannya sering memilih makanan yang agak masin. Makanan yang berempah atau pedas mungkin lebih popular jika anda adalah sebahagian daripada budaya yang menyukai makanan tersebut dan memakannya secara teratur bersama nasi atau roti.

Akhirnya, saintis juga memberitahu bahawa tekstur memainkan peranan besar dalam menentukan bahawa orang tersebut suka atau tidak suka dalam sesuatu menu tersebut. Mereka tidak dapat menjelaskan mengapa tetapi jelas bahawa sesetengah orang tidak suka tekstur tertentu seperti tekstur yang berlendir, kenyal, berlemak, berkrim atau pejal.


11 Disiplin masyarakat Jepun yang dipupuk sejak kecil membuatkan negara mereka hebat

Ramai menganggap sesebuah negara itu akan berjaya jika Perdana Menteri atau Presiden negara tersebut hebat. Namun tanpa kita sedari sebenarnya rakyat memainkan peranan lebih penting daripada pemimpin sesebuah negara itu sendiri kerana rakyat lebih ramai daripada pemimpin dan mampu membuat satu perubahan kepada negara.

Negara Jepun boleh dianggap sebagai negara yang hebat kerana rakyat negara mereka yang memainkan peranan penting dalam memajukan negara tersebut. Pemimpin hanya bertindak sebagai penunjuk arah masa depan tetapi rakyat yang mampu merealisasikan arah yang ingin ditujui tersebut. Kejayaan negara Jepun boleh direflekskan balik kepada rakyat negara mereka itu sendiri.

Faktor-faktor kejayaan negara Jepun adalah disebabkan nilai-nilai yang ada kepada rakyat mereka. Mari kita lihat apakah faktor-faktor kejayaan tersebut.

Umum mengetahui tentang kerajinan rakyat negara Jepun dan secara purata waktu pekerjaan mereka juga merupakan antara yang tertinggi jika dibandingkan dengan negara lain. Purata waktu pekerjaan di Jepun ialah 2450 jam per tahun iaitu satu nilai yang tinggi jika dibandingkan dengan Amerika (1957 jam/tahun), UK (1911 jam/tahun) dan Jerman (1870/tahun).

Seorang pekerja di Jepun mampu menghasilkan sebuah kereta dalam masa 9 hari tetapi pekerja di negara-negara lain memerlukan 47 hari untuk sebuah kereta yang mempunyai nilai yang sama. Pekerjaan yang dilakukan oleh seorang rakyat Jepun juga dikatakan bersamaan dengan 5-6 orang pekerja biasa.

Jika anda pulang dari kerja pada awal waktu, anda akan dipandang serong oleh masyarakat negara Jepun kerana ia dianggap biadap. Sebuah syarikat di Jepun akan merasakan anda sebagai seorang pekerja yang tidak diperlukan hanya kerana anda pulang ke rumah awal waktu dan ini sendiri menunjukkan betapa hebatnya budaya mereka.

Budaya ini menjadi faktor utama dalam kejayaan negara Jepun dan amat berlainan jika kita bandingkan budaya yang mereka amalkan dengan apa yang kita amalkan di Malaysia. Di Malaysia, jika kerja habis pukul 5.00 petang, kadang-kadang pukul 4.30 kita sudah pulang dengan bermacam-macam alasan yang kita berikan seperti untuk mengelak trafik, perlu mengambil anak daripada kelas petang dan sebagainya.

Perasaan malu merupakan satu budaya yang diturunkan dari nenek moyang mereka lagi. Pasti ramai yang mendengar kisah Samurai yang akan membunuh diri mereka jika mereka telah gagal dalam menjalankan tanggungjawab yang diletakkan ke atas mereka. Budaya ini masih lagi dipakai sehingga ke hari ini dan ini merupakan salah satu kejayaan mereka.

Harakiri iaitu budaya membunuh diri dengan menusuk pedang ke perut sudah tertanam pada Samurai ketika era Samurai Jepun jika mereka telah kalah dalam peperangan. Dalam dunia moden pula, mereka tidak lagi membunuh diri tetapi ia telah berubah sedikit sebanyak untuk menyesuaikannya dengan zaman yang mereka tinggal pada hari ini.

Perasaan malu itu dalam berbagai bentuk pada hari ini seperti mereka tidak memotong pemandu lain di jalan raya dan sanggup mengambil jalan yang panjang hanya kerana mahu melanggar peraturan negara mereka sendiri. Mereka berasa malu jika mereka telah melakukan melanggar peraturan kerana mereka merasakan diri bahawa mereka telah mencemarkan persekitaran sekeliling dengan kesalahan-kesalahan yang mereka lakukan.

Banyak perbezaan dengan negara yang kita tinggal sekarang kerana di Malaysia kita tidak berasa malu sedikit pun dengan kesalahan-kesalahan yang telah kita lakukan malah ada di antara kita yang bangga dengan kesalah tersebut. Contohnya jika rakyat Malaysia membuang sampah merata-rata, tiada sedikit pun perasaan malu atau bersalah semasa melakukan tabiat buruk tersebut.

Ajaran Islam sendiri amat menggalakkan kehidupan sederhana dan tidak terlalu mewah dalam perbelanjaan seperti membeli-belah di pusat membeli-belah, perbelanjaan untuk makanan dan bermacam-macam lagi. Di Jepun, rakyat mereka sudah merasakan perbelanjaan berlebihan itu satu perkara yang sia-sia dan membazir.

Sudah menjadi budaya mereka untuk berbelanja dengan apa yang perlu sahaja dan mereka juga tidak terlalu jimat sehinggakan hanya membeli barang yang murah kerana mereka juga mementingkan kualiti cumanya ia tidak sehingga terlalu membazir. Itulah maksud kesederhanaan yang diamalkan oleh masyarakat negara mereka yang menyebabkan mereka sebuah negara yang maju.

Di kebanyakkan pusat membeli belah di Jepun, rakyat negara mereka selalunya akan membeli belah pada pukul 7.30 malam kerana pada waktu ini promosi barangan setengah harga ditawarkan oleh kebanyakkan pusat membeli belah. Pusat membeli-belah ini akan ditutup pada pukul 8.00 malam dan ini menunjukkan bagaimana produktifnya mereka dalam menghargai masa kerana hanya 30 minit digunakan untuk membeli barangan harian.

Sebaliknya di Malaysia, kita banyak menghabiskan wang kepada benda-benda yang tidak diperlukan dan terlalu mewah dalam perbelanjaan. Kadang-kadang pada bulan puasa kita dapat lihat banyak makanan yang tidak habis akibat boros semasa membeli yang mana akhirnya makanan ini dibuang begitu sahaja. Jika kita dapat membudayakan kesederhanaan dalam masyarakat Malaysia, sudah tentu kemajuan dapat dikecapi di negara ini.

Nilai kesetiaan ini banyak kali kita dengar setiap hari dan ia juga merupakan Rukun Negara yang kedua iaitu "kesetiaan kepada raja dan negara". Kesetiaan yang diterapkan di negara mereka memang tidak boleh dibandingkan dengan negara-negara lain kerana mereka bukan sahaja setia dengan negara mereka, mereka juga setia dengan syarikat yang mereka bekerja.

Di negara Jepun, ia merupakan suatu perkara yang agak jarang berlaku jika seseorang pekerja berubah tempat pekerjaan mereka daripada satu syarikat kepada syarikat yang lain. Sistem di negara seperti Amerika dan negara-negara Eropah juga berbeza kerana kebanyakkan pekerja di negara ini banyak berhijrah tempat kerja.

Di negara Jepun juga, mudah untuk lepasan ijazah untuk mendapat kerja kerana syarikat-syarikat akan mengambil lepasan ini dan akan diterapkan nilai-nilai syarikat tersebut ke dalam diri pekerja tersebut.

Disebabkan kesetiaan yang sangat kuat diterapkan dalam diri mereka kepada syarikat dan negara mereka, ini menyebabkan mereka sanggup mengorbankan banyak perkara seperti masa dan wang mereka untuk melihat syarikat dan negara mereka untuk terus maju. Setiap pekerjaan yang mereka lakukan, mereka akan mengingati bahawa apa yang mereka lakukan itu untuk kebaikan syarikat dan negara mereka.

Berlainan pula di Malaysia, ramai juga pekerja yang berpindah tempat kerja ke syarikat dan negara lain untuk mendapat wang yang lebih lumayan. Tidak salah untuk berpindah tempat kerja tetapi jika ia selalu sangat dilakukan, ia hanya memberi kebaikan kepada diri sendiri tetapi syarikat dan negara tidak akan mendapat kebaikan tersebut.

Inilah salah satu perkara yang sangat hebat tentang negara Jepun. Masa merupakan satu perkara yang amat dititikberatkan oleh semua rakyat negara mereka bukan sahaja kepada pekerja, malah juga buat servis-servis seperti kereta api dan lain-lain. Mereka sangat menghargai masa walaupun sesaat dan ini menyebabkan perkara yang dilakukan mereka sangat produktif kerana tiada masa untuk "melepak".

Di Jepun, jika servis kereta api atau tren mereka hanya lambat 1 minit, pekerja tren tersebut akan pergi ke setiap penumpang dan meminta maaf kerana telah merosakkan hari mereka. Mereka juga akan memberi slip kepada pelajar sekolah dan pekerja-pekerja dan slip ini akan menerangkan yang mereka lambat kerana kesilapan servis kereta api. Ini menunjukkan betapa serius mereka menitikberatkan masa dan perihal orang lain.

Rakyat negara Jepun tidak mementingkan diri sendiri kerana budaya mereka sangat bertimbang rasa tentang orang lain menyebabkan banyak perkara mereka lakukan akan memberi faedah kepada orang lain dan bukan bertujuan untuk menyusahkan. Contohnya, mereka akan berdiri di sebelah kiri eskalator bagi memudahkan pengguna lain yang sedang tergesa-gesa untuk menggunakan eskalator di sebalah kanan.

Sebaliknya di negara Malaysia, kadang-kadang rakyat Malaysia mengambil ringan tentang masa dan selalunya kita tidak memikirkan tentang perihal orang lain. Contohnya, ramai yang tidak menepati masa apabila masa tersebut sudah dipersetujui oleh dua pihak dan istilah "on the way" sudah biasa disalahgunakan. Selain itu, ramai pemandu di Malaysia yang tidak memikirkan tentang orang lain kerana ada yang tidak memberi isyarat semasa ingin bertukar haluan dan ini boleh menyebabkan kemalangan.

Budaya Jepun tidak melibatkan kehebatan seorang individu namun ia membangun sebagai sebuah negara yang sangat mementingkan kerjasama. Di syarikat-syarikat negara Jepun, sukar untuk seseorang itu menyerlah seorang diri kerana hasil kerja selalunya datang daripada hasil kesemua ahli kumpulan. Tiada sifat individualistik yang ditunjukkan oleh mana-mana pekerja Jepun kerana mereka sentiasa bekerjasama menyiapkan tugasan yang diberi.

Walaupun bekerja sebagai kumpulan, tiada seorang pun yang akan mencuri tulang kerana tiada siapa pun yang akan terlepas daripada melakukan kerja di negara ini. Jika seseorang itu suka mengelat daripada melakukan tanggungjawab, tiada syarikat di Jepun yang akan mahukan pekerja seperti itu jadi secara automatik dia hanya mampu menganggur seumur hidup jika dia tidak mengubah sikap itu.

Mereka juga akan memulaukan seseorang yang pentingkan diri sendiri menyebabkan dia sendiri sedar akan kesalahan dan terus berubah. Masyarakat Jepun juga mempunyai satu budaya yang dipanggil sebagai "rin-gi". Rin-gi ialah satu budaya di mana semua orang bersetuju dengan satu keputusan yang dibuat. Keputusan yang strategik mesti dibincang dengan "rin-gi" dan ini juga membuatkan negara mereka begitu hebat.

Kerjasama ini bukan sahaja diamalkan di tempat kerja malah masih kekal di sekolah dan universiti kerana sistem mereka amat menggalakkan kerjasama dalam kumpulan. Di Malaysia, banyak juga aktiviti kerjasama dilakukan namun ramai juga yang suka mengelat dan hanya datang untuk mengisi nama ketika kerja sudah siap. Ini merupakan tabiat yang harus diubah.

Jepun bukanlah sebuah negara yang banyak memperkenalkan ciptaan baru tetapi mereka bijak menginovasikan sesuatu yang sudah tercipta. Banyak syarikat-syarikat teknologi yang kita guna pakai hari ini datang dari Jepun dan syarikat-syarikat ini lebih banyak daripada negara-negara lain seperti Amerika Syarikat dan UK.

Kisah menarik tentang pengasas bersama Sony iaitu Akio Morita yang telah menginovasikan pita kaset. Pita kaset bukanlah ciptaan oleh syarikat Sony kerana paten ciptaan ini dimiliki oleh Phillip tetapi Sony berjaya menginovasikan ciptaan ini dan ia menjadi lebih terkenal dengan nama baru iaituWalkman. Sony Walkman pasti dimiliki oleh remaja sekitar 10 tahun lepas dan ini bukti bahawa Jepun sangat hebat dalam menginovasikan ciptaan.

Selain ciptaan pita kaset, kenderaan pacuan empat roda juga bukan ciptaan negara Jepun namun mereka sangat hebat dalam menginovasikan ciptaan sehinggakan ramai yang sangka Jepun yang banyak menghasilkan ciptaan ini. Paten pacuan empat roda dimiliki oleh Amerika Syarikat tetapi syarikat automotif negara Jepun banyak mengambil idea ini dan mengubahsuai ia menjad lebih baik.

Berikut merupakan senarai syarikat kereta Jepun yang kita guna hari ini:

Semua senarai ini hanya beberapa contoh daripada keseluruhan jenama-jenama keluaran Jepun. Jepun juga memegang sebahagian besar daripada pasaran teknologi. Jenama-jenama ini berjaya mengeluarkan teknologi-teknologi yang lebih berkualiti dan lebih murah daripada kebanyakkan jenama daripada negara-negara lain.

Walaupun nilai-nilai yang disebutkan dalam artikel ini seperti nilai-nilai murni yang diajar ketika sekolah rendah, ia sebenar perkara patut dititikberatkan oleh sesebuah masyarakat yang mahukan kemajuan. Sikap rakyat Jepun yang tidak mudah berputus asa yang menyebabkan negara mereka begitu maju sehingga ke hari ini. Banyak kisah yang dapat refleks semula sikap rakyat mereka yang hebat.

Kisah pengeboman di Hiroshima dan Nagasaki oleh Amerika Syarikat pada tahun 1945 telah menghancurkan sebahagian daripada negara mereka. Selain itu, gempa bumi besar yang berlaku di Tokyo menambahkan lagi nasib buruk yang dihadapi rakyat negara ini kerana ia telah menghancurkan banyak struktur-struktur bangunan dan jalan raya yang memerlukan baik pulih.

Ini menyebabkan negara perlu mengeluarkan perbelanjaan yang banyak untuk membaiki semula kerosakan yang telah berlaku. Namun disebabkan sikap mereka yang tidak mudah berputus asa, tiada apa yang mustahil untuk mereka kecapi. Rakyat mereka sangat cepat belajar sesuatu perkara menyebabkan mereka cepat kembali semula ke atas landasan kecemerlangan setelah mereka jatuh akibat sesuatu musibah.

Banyak kisah-kisah menarik berkaitan tidak mudah putus asa yang datang daripada rakyat negara Jepun. Contohnya kisah pengasas Panasonic, Konosuke Matsushita yang hampir muflis pada tahun 1945 akibat pengeboman itu namun syarikat itu yang bermula dari zero kini sudah menjadi hero kerana Panasonic kini digunakan di seluruh dunia hasil daripada sikap tidak berputus asa CEO syarikat itu.

Selain itu, Akio Morita juga ditertawakan apabila dia memberitahu ideanya tentang pita kaset kepada syarikat di negara-negara lain. Namun siapa sangka disebabkan sikapnya yang tidak mudah berputus asa, dia terus berusaha untuk menjual kaset pita itu sehingga kita semua tahu tentang Sony Walkman yang menjadi kegilaan remaja-remaja pada suatu ketika dahulu. Bahkan dahulu, sesiapa yang memiliki Sony Walkman pasti akan kelihatan "cool" di hadapan rakan-rakan.

Jika anda ke Jepun dan menaiki tren, anda akan melihat semua penumpang sama ada akan melakukan kerja menggunakan telefon bimbit atau komputer riba ataupun mereka akan memegang sebuah buku sambil membacanya dengan khusyuk. Budaya ini tidak mengira umur dan di mana mereka berada. Dalam tren tersebut, sama ada budak kecil atau orang tua akan membaca buku walaupun mereka terpaksa berdiri.

Budaya ini juga dibawa ke mana-mana sahaja mereka pergi dan anda juga akan dapat lihat pelancong yang datang dari Jepun akan membaca buku di Malaysia. Tradisi ini sudah menjadi kebiasaan rakyat mereka kerana mereka tahu tentang kepentingan ilmu dalam memajukan diri sendiri. Buku-buku itu pula mempunyai kepelbagaian daripada komik manga sehingga buku-buku ilmiah.

Disebabkan negara Jepun mahu membudayakan membaca dalam diri seseorang sejak kecil lagi, ramai pengeluar manga yang bekerjasama dengan sekolah untuk menghasilkan bahan bacaan kurikulum di sekolah bagi menambah minat mereka. Subjek seperti Sejarah, Biologi dan sebagaiya disampaikan dalam cara lebih menarik supaya ramai yang suka lebih membaca.

Budaya membaca ini juga ditambah lagi proses menterjemah bahasa-bahasa asing ke dalam bahasa Jepun. Penterjemahan ini telah berlaku sejak 1684 lagi dan ini juga salah satu budaya yang hebat kerana rakyat negara Jepun sangat membanggakan bahasa mereka sehingga banyak karya-karya hebat yang terhasil dalam bahasa Jepun.

Jepun juga berjaya menarik rakyat negara asing untuk menonton anime mereka dalam bahasa Jepun dan secara tidak langsung meningkatkan minat orang luar terhadap bahasa Jepun. Ramai juga rakyat negara asing sanggup belajar bahasa Jepun hanya kerana mereka mahu menghayati karya-karya semasa menonton anime atau membaca manga tanpa menterjemahkan ke dalam bahasa Inggeris.

Sebaliknya di negara kita, budaya membaca ini sangat kurang dalam kalangan rakyat Malaysia dan banyak kempen-kempen yang dilakukan hanya untuk menggalakkan orang untuk membaca. Di Jepun, tiada kempen diperlukan kerana budaya membaca sudah diterapkan sejak kecil lagi. Budaya membaca ini merupakan salah satu sebab kejayaan negara Jepun.

Rakyat negara Jepun diajar untuk berdikari sejak kecil lagi sewaktu tadika dan sekolah rendah. Sistem pendidikan negara mereka membentuk rakyat-rakyat negara mereka untuk berdikari pada usia yang muda dan ini memudahkan mereka pada masa hadapan. Bayangkan sejak di Yochien (tadika) lagi mereka akan diajar dengan berbagai-bagai tanggungjawab sehingga mereka bersedia untuk bergantung ke atas diri sendiri.

Di Yochien, kanak-kanak akan diwajibkan untuk membawa 3 beg besar yang mengandungi pakaian, Bento (bekalan makanan tengahari), kasut, buku, tuala dan botol minuman besar yang digantung di leher. Mereka dilatih untuk membawa kelengkapan mereka sendiri setiap hari dan mereka harus bertanggungjawab ke atas kesemua alatan tersebut. Dari kecil lagi sudah belajar erti tanggungjawab jadi sudah tentu mereka boleh berdikari sejak sekolah rendah lagi.

Selepas pelajar menghabiskan pelajaran di sekolah menengah, mereka tidak lagi mengharapkan bantuan ibu bapa. Setelah mereka melanjutkan pelajaran ke kolej, mereka tidak akan meminta satu sen pun daripada ibu bapa mereka sebaliknya mereka akan bekerja sambilan untuk menampung perbelanjaan kolej dan yuran kolej.

Jika mereka terdesak memerlukan wang, mereka tidak akan meminta daripada ibu bapa sebaliknya mereka hanya meminjam wang tersebut dan ia akan dikembalikan setelah mereka mendapat wang yang cukup untuk membayar semula. Bayangkan betapa berdikarinya rakyat negara mereka dalam kehidupan setiap hari kerana mereka memahami erti tanggungjawab.

Jika di Malaysia pula, ramai yang terlalu bergantung kepada orang lain sehingga menyusahkan orang lain untuk diri sendiri. Sewaktu belajar, ramai yang akan meminta wang daripada ibu bapa atau membuat pinjaman PTPTN namun masih ramai yang tidak memahami erti tanggungjawab itu kerana ada yang sanggup menghabiskan wang ibu bapa dan pinjaman ini untuk membeli telefon bimbit atau menonton wayang.

Walaupun perkembangan teknologi dan ekonomi semakin maju, rakyat negara Jepun tidak lupa akan tradisi yang telah kekal lama. Budaya wanita yang sudah berkahwin untuk tidak bekerja masih lagi kekal sehingga hari ini kerana wanita itu memahami tanggungjawabnya di rumah untuk menguruskan rumah dan dia pula mengharapkan suaminya untuk menguruskan hal perbelanjaan.

Budaya meminta maaf dapat mereflekskan rakyat negara Jepun kerana mereka sangat memikirkan tentang orang lain dan tidak mementingkan diri sendiri. Jika anda melancong ke Jepun dan semasa berjalan anda melanggar seorang rakyat Jepun, jangan terkejut jika orang yang dilanggar yang akan meminta maaf. Ini menunjukkan kesantunan rakyat negara Jepun dan tradisi ini masih dikekalkan ke hari ini.

Mereka juga sangat menghormati orang tua-tua dan kita dapat lihat cara mereka tunduk kepada orang tua itu seakan-akan sampai ke 45 darjah kerana begitu hormat terhadap orang tua. Budaya-budaya seperti ini terus dikekalkan dan rakyat negara mereka juga sangat peramah. Setiap kali berjalan di Jepun, anda boleh melihat orang akan senyum kepada anda tidak kira usia.

Pekerja-pekerja di negara Jepun seperti di kedai 7-Eleven juga sangat mesra dan peramah membuatkan orang mahu datang ke kedai itu lagi. Jika anda hanya tinggal sehari di Jepun, anda akan merasakan perbezaan antara negara mereka dan negara sendiri. Perkataan "terima kasih" dan "maaf" sudah selalu disebut oleh mereka kerana sangat terbiasa.

Di Malaysia pula, masih wujud budaya-budaya sebegini seperti menghormati orang tua, senyum dan meminta maaf jika terlanggar. Namun budaya-budaya seperti ini sudah jarang diamalkan kerana ia seperti ditelan arus peredaran zaman. Jika rakyat Malaysia mampu mengekalkan budaya seperti ini, suasana negara kita sendiri pasti akan lebih indah untuk dinikmati.


5 Konspirasi Selebriti Hollywood Yang Masih Ramai Percaya Sehingga Kini

Terkejut juga kami menyemak mesej pembaca hari ini, selepas dia bertanya berkenaan satu isu viral melibatkan artis Avril Lavigne yang dikatakan telah membunuh diri.

Untuk tidak menghampakan beliau, kami kompilasikan 5 konspirasi paling seronok dibaca yang pernah tersebar tentang selebriti barat, agar anda dapat menghentikan penyebaran kisah-kisah ini apabila ia timbul lagi kemudian hari.

Memulakan karier sebagai seorang artis yang menyanyikan lagu-lagu punk, Avril Lavigne dengan tiba-tiba mengubah imejnya menjadi seorang artis yang menyanyikan lagu-lagu pop. Bagaimana semua itu berlaku?

Ramai percaya sebuah teori di mana Avril Lavigne sebenar telah pun membunuh diri pada tahun 2003 selepas insiden perceraian ibu bapanya, akibat tekanan perasaan. Jadi siapa Avril Lavigne yang ada sekarang ini? Dia bukanlah Avril Lavigne, tetapi seorang wanita bernama Melissa Vandella. Melissa adalah orang yang diupah oleh Avril (semasa dia masih hidup, haha) untuk membantu dia melarikan diri daripada paparazzi.

Berikutan kematian Avril, Melissa telah dipilih untuk meneruskan karier sebagai Avril dan terus menerus menjadi ikon pop yang kita kenal sekarang. Atas permintaan Melissa jugalah, lagu-lagu Avril yang dulunya lebih kepada punk rock, kini lebih kepada unsur pop. (rujukan)

Eminem menjadi nama besar dalam industri muzik namun tidak berapa lama selepas itu, pada tahun 2004 dia menghilangkan diri selama 5 tahun. Ke mana dia hilang dalam 5 tahun itu?

Ada satu teori konspirasi yang muncul mengatakan Eminem yang hidup sekarang ini sebenarnya adalah orang lain yang telah dilatih oleh Illuminati, untuk menggantikan Eminem. Di mana Eminem asal? Dia telah terkorban dalam satu kemalangan jalan raya yang dirancang. Hujah pakar-pakar ini, suara Eminem sekarang berlainan berbanding pra 2004.

Kenapa Eminem perlu dibunuh? Ini kerana Illuminati meminta Eminem menyertai mereka dan Illuminati mahu menggunakan pengaruh Eminem kepada masyarakat, namun Eminem menolak pelawaan itu. Ini menyebabkan Eminem terpaksa digantikan dengan individu lain yang mampu menurut kehendak Illuminati. (rujukan)

Masih lagi dengan Illuminati kali ini. Kenalkah anda dengan Taylor Swift? Kalau tak suka pun mesti anda kenal. Ramai yang masih mempercayai bahawa Taylor Swift sebenarnya adalah manusia klon seorang wanita bernama Zeena Lavey.

Zeena Lavey adalah anak kepada Anton Lavey, pengasas kepada Church of Satan. Selain itu, Zeena juga adalah penulis buku yang bertajuk Demons of the Flesh : The Complete Guide to Left Hand Path Sex Magic.

Pada tahun 1985 hingga ke tahun 1990, Zeena bertugas sebagai jurucakap kepada Church of Satan dan berhenti daripada gerakan tersebut pada 1990. Yang menyedapkan kisah ini, pada tahun 1989 - Taylor Swift dilahirkan setahun sebelum Zeena LaVey meletak jawatan dalam Church of Satan. (rujukan)

Stevie Wonder merupakan seorang pemuzik dan penyanyi legenda yang mengalami masalah penglihatan. Dia dikatakan hilang deria penglihatan semasa masih bayi selepas keadaannya merosot akibat lahir dalam keadaan pra matang.

Salah satu bukti paling nyata menyokong idea yang Stevie Wonder sebenarnya tidak buta berlaku dalam satu persembahan bersama Paul McCartney di White House, di mana Stevie Wonder berjaya menahan mikrofon yang hampir jatuh selepas dilanggar McCartney.

Pada awal 2017, dalam satu temuramah dengan media, apabila ditanya bagaimana dia yang buta berjaya menerbangkan pesawat dan mendaratkannya tanpa mampu melihat, dia diajukan soalan adakah dia sebenarnya sudah mendapat semula penglihatannya atau selama ini dia memang mampu melihat? Stevie Wonder menjawab yang dia akan mendedahkan jawapannya sebelum 2017 berakhir. (rujukan)

Ah! Konspirasi ini. Konspirasi ini memang kerap kedengaran. Semuanya bermula gara-gara sebuah temubual di antara Kubrick dan seorang ahli dokumentari bernama T.Patrick Murray. Murray mengaku dia berjaya menemubual Kubrick pada Mei 1999, 3 hari sebelum Kubrick meinggal dunia dan merakamkan pengakuan Kubrick berkenaan pendaratan di bulan, atas kebenaran Kubrick sendiri.

Untuk mendapatkan pengakuan itu, Murray mendakwa terpaksa bersetuju menandatangani kontrak menyimpan pengakuan tersebut selama 15 tahun selepas kematian Kubrick. Sehinggalah tiba tahun 2015, video tersebut mula tersebar di internet membuatkan ramai orang percaya penglibatan Kubrick dalam merangka kejayaan pendaratan di bulan.

Balu kepada Stanley Kubrick menafikan dakwaan wujud temuramah tersebut dan semua yang didakwa berlaku oleh T.Patrick Murray. Sementara itu Murray pula tidak mempunyai bukti pengakuan itu benar berlaku kecuali video yang dia katakan rakaman tersebut. Kubrick dalam video tersebut, berbeza wajahnya.(rujukan)


10 Negara Paling Kaya Di Dunia Berdasarkan KDNK 2017

Ini merupakan 10 negara terkaya yang diukur melalui kadar Keluaran Dalam Negara Kasar (KDNK) pada pariti kuasa beli (PKB) per kapita. Penggunaan nilai PKB bagi kesemua barangan akhir adalah untuk menunjukkan nilai sebenar dolar di sesebuah negara itu pada sesuatu tahun. Mari kita semak senarai bagi tahun 2017.

Sementelah majoriti negara yang tersenarai mempunyai penduduk yang tidak ramai, ia sudah tentu merupakan suatu pencapaian yang membanggakan buat Amerika Syarikat kerana mampu mempertahankan KDNK (PKB) per kapita mereka. Ini memandangkan ia mempunyai ekonomi terbesar di dunia dan jumlah penduduk melebihi 310 juta orang. Antara faktor kejayaan tersebut ialah industri automotif tempatan mereka yang besar, sektor teknologi yang menggalakkan inovasi, dan sistem demokrasi yang melindungi hak keusahawanan dan harta intelek.

Dengan kekayaan yang ada, negara Nordik ini membolehkan 4.97 juta rakyatnya untuk mempunyai ekonomi yang kecil tetapi kukuh. Didorong oleh perikanan, sumber semula jadi dan penerokaan petroleum secara besar-besaran, Norway merupakan pengeksport kelapan terbesar bagi minyak mentah, kesembilan terbesar bagi minyak halus dan ketiga terbesar bagi gas asli di dunia.

Institusi perbankan dan kewangan Switzerland membuatkan ekonomi negara ini mampu bertahan. Tahukah anda bahawa beberapa individu dan syarikat terkaya di dunia mempunyai akaun bank Switzerland. Oleh itu, Switzerland mempunyai modal berlebihan untuk digunakan bagi tujuan pelaburan. Bandar paling terkenal di negara ini, iaitu Zurich dan Geneva telah disenaraikan antara 10 bandar terbaik dari segi taraf hidup.

Pulau Zamrud mempunyai jumlah penduduk sekitar 4.8 juta orang. Industri-industri utama yang meningkatkan ekonomi negara ini ialah tekstil, perlombongan dan proctuon makanan iaitu produk ruji dalam mana-mana ekonomi. Menurut Pertubuhan Kerjasama Ekonomi dan Pembangunan (OECD), Ireland berada di kedudukan keempat secara keseluruhan.

Persekutuan emiriah Timur Tengah ini mempunyai keluasan tanah kira-kira 32,278 batu persegi. Ini bermaksud, ia boleh dimuatkan di dalam New York State yang berkeluasan 54,556 batu persegi. Dengan penduduk seramai 9.2 juta orang, jumlah tersebut lebih ramai dari negeri New Jersey. Satu pertiga daripada ekonomi per kapita negara ini merupakan hasil pendapatan minyak. Selain itu, sektor perkhidmatan dan telekomunikasi juga menjadi penyumbang utama. Emiriah Arab Bersatu adalah ekonomi kedua terbesar di dunia Arab, selepas Arab Saudi.

Kuwait mempunyai ekonomi yang kecil dan agak terbuka. Unit matawang tertinggi di dunia pada masa ini ialah dinar Kuwait. Dengan memilik hampir 10% rizab minyak dunia, petroleum menyumbang hampir separuh daripada KDNK dan 95% daripada hasil eksport dan pendapatan kerajaan. Dalam beberapa tahun kebelakangan ini, Kuwait tidak perlukan banyak usaha untuk mempelbagaikan ekonomi negara mereka kerana keadaan fiskal yang positif.

Brunei, sebuah negara kecil yang kaya dari segi ekonomi. Ia adalah campuran keusahawanan asing dan domestik, peraturan kerajaan dan langkah-langkah kebajikan, serta tradisi desa. Brunei hampir sepenuhnya disokong oleh eksport minyak mentah dan gas asli. Seperti negara-negara pengeluar minyak yang lain dalam senarai ini, kerajaan Brunei telah menunjukkan kemajuan dalam mempelbagaikan ekonomi negara, bukan sekadar minyak dan gas semata-mata.

SIngapura telah meningkat dari posisi ke-5 sebelum ini, dengan pendapatan per kapita (PKB) 5 kali ganda pendapatan per kapita purata bagi individu biasa di dunia. Asas kekayaan negara kecil ini adalah sektor perkhidmatan kewangan, industri eksport kimia, dan dasar ekonomi liberalnya yang mendorong pertumbuhan dan inovasi. Singapura mempunyai pelabuhan kedua paling sibuk di dunia, yang mengeksport $414 bilion barangan pada tahun 2011 sahaja.

Simbol kekayaan ini mempunyai KDNK (PKB) per kapita 9 kali ganda purata di seluruh dunia. Tulang belakang bagi ekonomi yang kuat ini adalah sektor kewangan yang aktif, dasar fiskal yang bijak, dan sektor perindustrian serta keluli yang dinamik. Perbankan adalah sektor terbesar ekonomi di Luxembourg, dengan asas aset sahaja bernilai lebih dari $1.24 trilion.

Berada di kedudukan pertama, Qatar mempunyai industri penerokaan minyak yang maju, dimana industri petroleum merupakan 70% daripada hasil kerajaannya, 60% daripada KDNK dan 85% daripada pendapatan eksportnya. Oleh kerana pertumbuhan ekonomi yang pesat dan kekayaan yang dimiliki, Qatar telah dipilih sebagai tuan rumah Piala Dunia FIFA pada tahun 2022. Ia merupakan negara Arab pertama yang memegang peranan ini. Namun, Qatar juga merupakan negara paling kontroversi dalam senarai ini disebabkan penggunaan buruh paksa dari negara-negara di seluruh Asia dan beberapa bahagian di Afrika.

Pastinya suatu pencapaian yang boleh dibanggakan buat rakyat Malaysia. Syabas.


8 Jenis Fobia Yang Mungkin Anda Alami Tanpa Anda Sedari

Fobia merupakan perasaan yang amat takut terhadap sesuatu benda atau situasi. Orang yang menghadapi masalah tersebut sedar bahawa ketakutan yang dialaminya adalah keterlaluan berbanding dengan orang lain. Setiap orang mempunyai fobia mereka yang tersendiri.

Anuptaphobia adalah ketakutan untuk kekal berseorangan atau lebih dikenali sebagai single. Selalunya seseorang yang menghidapi Anuptaphobia ini mungkin sudah terbiasa mempunyai pasangan, dan apabila kehilangan pasangan dia akan merasakan gelisah seperti dunianya tidak sempurna.

Orang yang menghidapi penyakit ini apabila dia single dia akan berasakan dirinya tidak dihargai dan tidak layak untuk dicintai. Bagi mengelak perasaan sedemikian dia akan terus mencari pasangan.

Agoraphobia adalah fobia dimana seseorang itu takut untuk berada di sekeliling orang ramai. Bagi yang tidak suka bergaul dengan orang, anda mungkin salah seorang yang menghidapi penyakit ini. Seseorang yang menghidapi penyakit ini kebiasaannya akan takut untuk mengunjungi pusat beli belah, menaiki kenderaan awam seperti bas, lrt dan juga takut untuk keluar dari rumah.

Nomophobia merupakan fobia takut akan kehilangan telefon atau ketiadaan telefon. Fobia ini kedengaran agak lucu namun sebahagian besar dari kita mungkin menghidap fobia ini. Di zaman moden telefon bimbit merupakan suatu perkara yang amat penting kerana ianya merupakan talian yang dapat menghubungkan seseorang dengan seseorang walau dimana kita berada. Jadi tidak hairanlah jika anda merupakan salah satu penghidap nomophobia ini.

Athazagoraphobia adalah perasaan takut yang tinggi jika kita akan dilupakan, diabaikan atau tidak dipedulikan. Perasaan takut diabaikan adalah perkara biasa dalam kehidupan kita, namun jika perasaan ini tidak dikawal ianya akan memberi kesan yang buruk dalam kehidupan kita. Seseorang yang mengalami athazagoraphobia mungkin pernah menghidapi situasi pernah ditinggalkan oleh seseorang sehingga timbul fobia ini dalam diri mereka.

Phasmophobia adalah keadaan di mana seseorang yang amat takut dengan hantu. Siapa sahaja yang tidak takut dengan hantu? Selalunya orang yang menghidapi fobia ini sering berfikir tentang kewujudan roh-roh yang sudah mati meninggalkan kita, jadi tidak hairanlah jika seseorang yang menghidapi fobia ini akan mengalami situasi di mana takut dengan hantu secara berlebihan.

Adakah anda seorang yang pemalu? Ya? Anda mungkin penghidap Erythrophobia. Seseorang yang menghidapi Erythrophobia selalunya mukanya akan bertukar kemerah-merahan apabila perasaan malunya muncul. Selalunya perasaan malu ini muncul apabila dipuji, atau dimalukan oleh seseorang.

Hemaphobia adalah ketakutan kepada darah atau pemindahan darah. Perkataan asalnya adalah hema dalam bahasa Yunani bermaksud darah dan fobia adalah bermaksud ketakutan. Hemaphobia juga dipanggil Haemaphobia atau Hematophobia atau Hemophobia dan berkaitan dengan Epistaxiophobia (ketakutan untuk mempunyai atau melihat pendarahan hidung atau pendarahan sehingga mati).

Uxoriphobia adalah perasaan menghormati isteri melebihi ibu bapa atau sesiapa saja. Ia juga dikaitkan dengan perasaan takut seorang lelaki kepada isterinya. "Uxor" didalam bahasa Latin bermaksud isteri dan "phobia" bermaksud "perasaan takut kepada". Di Malaysia, individu yang mengalami Uxoriphobia biasanya digelar sebagai "lelaki dayus". Mereka sering menggunakan alasan terlampau sayangkan isteri untuk melindungi perkara sebenar iaitu takut dimarahi isteri.


9 Perkara Jahiliah Yang Dahulunya Dianggap Perkara Biasa

Jika anda fikir manusia zaman sekarang sering melakukan sesuatu yang pelik, anda patut lihat semula ke zaman dahulu di mana mereka ketika itu melakukan sesuatu yang lebih luar biasa. Tetapi perbuatan mereka tersebut tidak menjadi suatu kesalahan dan dibenarkan.

Berikut merupakan beberapa perkara yang menakutkan dilakukan manusia zaman dahulu namun dianggap sebagai normal.

Hanya kira-kira 100 tahun dahulu, penggunaan kokain dianggap tidak memudaratkan. Penjualan dadah adalah dibenarkan tanpa sebarang sekatan. Sama seperti kebanyakan dadah untuk perubatan yang lain, kokain diiklankan secara meluas.

Pada hari ini ia pasti dinggap sesuatu yang melucukan, tetapi pada permulaan abad ke-20, rakyat Amerika boleh menghantar anak-anak mereka melalui pos dan dibenarkan oleh undang-undang. Kos untuk servis tersebut adalah sekitar 15 sen dengan berat kanak-kanak tersebut tidak lebih dari had yang ditetapkan. Ibu bapa di sana melakukan perkara ini apabila mereka mahu menjimatkan wang dengan menghantar anak-anak mereka kepada saudara-mara.

Pada masa lalu doktor tidak berpengetahuan tentang pembasmian kuman dan menggunakan kaedah rawatan yang sangat pelik sebagai penyelesaian. Pernahkah anda mendengar tentang pemotongan lidah terhadap orang gagap, lobotomi dan rawatan kejutan elektrik? Malah beberapa doktor yang paling berjaya seperti Lewis Sayre, pakar bedah ortopedik (di dalam gambar dengan pesakit di atas), melakukan banyak operasi yang berakhir dengan kematian.

Sekitar 1950-an, radiasi diklasifikasikan sebagai tidak merbahaya dan anak-kanak bermain permainan mengandungi atom seperti yang ditunjuk di dalam gambar yang mengandungi polonium dan uranium dalam jumlah yang kecil.

Zoo manusia agak popular suatu ketika dahulu. Tujuan mereka adalah untuk mempamerkan orang Asia dan Afrika dan menjelaskan tentang teori Darwin. Hiburan yang memalukan ini wujud untuk tempoh yang agak lama. Gambar di atas menunjukkan suasana zoo manusia di Belgium pada 1958.

Pesakit di hospital psikiatri telah dilayan dengan agak dahsyat pada masa lalu. Mereka jarang diberi makan walaupun keluarga mereka membayar untuk kemudahan mereka. Pemilik tempat tersebut sangat tamak sehingga mereka sanggup membenarkan pengunjung untuk melihat orang-orang yang malang ini dan juga mencucuk-cucuk mereka dengan kayu, jika mereka membayar dengan jumlah wang yang tertentu.

Sekitar tahun 1930-an, manusia di zaman itu telah mencipta sangkar kawat dan ia agak popular di kalangan keluarga-keluarga British. Dengan bantuan ciptaan yang merbahaya ini, membolehkan anak-anak untuk menghirup udara segar sementara ibu mereka sibuk dengan kerja-kerja rumah. Sukar dipercayai namun sangkar itu dianggap selamat. Apa yang difikirkan oleh ibu bapa di zaman itu?

Hanya orang kurang siuman sahaja yang mengumpul bahagian tubuh manusia sebagai koleksi pada masa kini. Tetapi ia hanyalah satu hobi biasa yang tidak menimbulkan sebarang tanggapan negatif pada masa lalu. Orang lelaki yang bereputasi tinggi mempunyai bilik-bilik pengumpulan sendiri di rumah mereka. Malah tentera juga pernah membawa pulang tengkorak musuh mereka. Dalam gambar ini, seorang pelaut Amerika semasa Perang Dunia Kedua, dilihat bersama tengkorak seorang askar Jepun.

Merokok dilarang dalam pelbagai cara pada masa kini. Tetapi pada 70 tahun yang lalu, doktor di Amerika mencadangkan wanita hamil untuk merokok bagi menyingkirkan sembelit. Jadi seorang wanita yang baru melahirkan bayi tidak dilarang untuk merokok di hospital. Sesuatu yang menakutkan jika kaedah perubatan sedemikian masih dipraktikkan.


5 Filem Kehidupan Dalam Penjara Yang Pasti Membuatkan Anda Takut Jadi Banduan

Pengalaman merasai bagaimana diasingkan daripada kehidupan biasa, sama ada melalui lokap atau dalam penjara pasti menjadi satu memori yang tak dapat dilupakan mana-mana individu yang pernah merasainya.

Bagi mereka yang lebih bernasib baik tak pernah merasai pengalaman sama, kita bergantung kepada paparan penjara dalam filem atau drama untuk menyaksikan satu dunia yang berbeza. Mungkin bersifat fiksyen, namun kami yakin kehidupan dalam penjara dapat divisualisasikan dengan baik dalam filem.

Berikut adalah 5 filem berkait dengan kehidupan dalam penjara, bertaraf wajib tonton untuk mana-mana peminat filem.

Filem ini kurang mendapat publisiti di negara kita kerana statusnya sebagai sebuah filem British.

Mengisahkan tentang kisah seorang remaja bawah umur yang melakukan jenayah berat dan dihukum menjalani hukuman penjara sebagai seorang dewasa. Dengan ego yang tinggi serta perasaan amarah yang meluap-luap, remaja tersebut perlu belajar hidup baru di kalangan banduan lain.

Dia bernasib baik ayahnya juga salah seorang banduan di penjara sama. Namun berapa lama ayahnya mampu mempertahankan anaknya yang merasakan dirinya seakan raja, walaupun di penjara? (link)

Filem ini mendapat pujian ramai atas lakonan dua Edward yang menjadi iaitu Edward Norton dan Edward Furlong.

Memegang watak sebagai adik beradik, abangnya yang selama ini cukup terpesona dengan gerakan white supremacist berubah selepas dihumbankan ke dalam penjara.

Pengalaman dalam penjara benar-benar membuka matanya tentang segala benda yang dia percayai ini, sehinggakan dia menjadi manusia lain selepas bebas. Jika anda tidak suka adegan rogol lelaki dengan lelaki, tolong jangan tengok filem ini. (link)

Filem ini mampu menyuraikan air mata sesiapa saja yang menontonnya.

Kami rasakan dalam kebanyakan filem, filem inilah yang memaparkan kehidupan penjara yang paling dekat dengan realiti.

Tonanya sunyi dan suram, dengan banduan-banduan hanya berusaha meneruskan hidup  bertahan dengan sebarang perkara kecil yang berlaku, membuatkan kita pun mampu terbuai dengan emosi.

Lakonan mantap Tom Hanks dan mendiang Michael Clarke Duncan sebagai John Coffey, banduan yang mempunyai kuasa misteri akan terus diingati sampai bila-bila - menjadi antara karya terbaik penulis novel Stephen King yang berjaya diterjemahkan ke dalam bentuk filem. (link)

Jika The Green Mile membawa unsur mistik dalam penceritaan, karya Stephen King dalam Shawshank Redemption lebih bersifat realistik.

Menceritakan tentang seorang lelaki yang dijatuhkan hukuman penjara atas kesalahan yang dia percaya bukan dia lakukan, penonton akan mengikuti kisah hidup Andy dan rakan baiknya, Red dalam usaha mereka menjalani hidup normal dalam sebuah penjara.

Filem ini menjadi topik perbincangan sehingga ke hari dan pengaruhnya ke atas filem-filem zaman moden tidak dapat dinafikan - dianggap sebagai antara filem terbaik sepanjang zaman. (link)

Filem epik berdurasi 3 jam ini mengisahkan kisah hidup selama 12 tahun tiga orang pemuda bersaudara yang menjalani naik turun nasib hidup, akibat pengaruh masyarakat mereka sendiri.

Elemen kekeluargaan dan semangat setiakawan serta pengorbanan yang diperlukan untuk memimpin menjadi tema besar filem epik ini.

Terlalu banyak dialog yang diungkapkan dalam filem ini diingati. Lebih penting, mesej tersirat yang cuba dipaparkan dalam filem ini haruslah dihayati oleh semua lapisan masyarakat, tak kira bangsa, agama atau keturunan. (link)


Benarkah Golongan Pekerja Di Malaysia Kerap Kerja Lebih Masa, Tetapi Kerja Tak Jalan?

AIA Vitality telah pun selesai melakukan kaji sedlidik yang dinamakan 'Malaysia Healthiest Workplace' dengan 4 negara terpilih, Australia, Hong Kong, Singapura dan Malaysia dijadikan negara pilihan.

Tujuan kaji selidik ini dijalankan adalah untuk mendapatkan maklum balas berkenaan kualiti kesihatan dengan tempat kerja dan majikan menjadi faktor pengukur utama. Kaji selidik itu telah pun dijalankan oleh RAND Europe dengan dibantu oleh badan penyelidikan daripada institusi pendidikan negara kita. Matlamat penyelidikan ini adalah untuk mendapatkan maklumat yang tepat dalam membantu majikan meningkatkan kualiti tempat kerja yang ada.

Tahap kesihatan pekerja Malaysia secara puratanya berada dalam keadaan membimbangkang dengan 64% pekerja yang menjadi responden mengakui mereka tidak mengamalkan kehidupan aktif. 1/4 daripada jumlah tersebut mengaku tidak menukar cara hidup.

90% pekerja didapati tidak mengamalkan pemakanan sihat dengan buah-buahan serta sayur-sayuran menjadi pilihan kurang diminati oleh golongan pekerja. Yang membimbangkan, 56% pekerja tidak mempunyai tidur yang cukup kurang 7 jam setiap hari dan 53% mengaku mempunyai tekanan mental.

Di antara keempat-empat negara yang diselidik, Malaysia mencatatkan 11% pekerja merokok, tertinggi di antara kesemua negara. Selain itu 12.5% yang menjadi responden mengaku mereka mengalami masalah obesiti, 45% masalah tekanan darah tinggi dan 10% mempunyai masalah kolestrol.

Malaysia sekali lagi mendapat tempat tercorot dalam jumlah masa yang dihabiskan untuk aktviti senaman dan hanya 1.1% golongan pekerja yang diselidik, minum air yang cukup setiap hari.

Kaji selidik ini dengan jelas membuktikan satu perkara - produktiviti di negara kita tak berkadar dengan masa. Responden secara purata bekerja tambahan lebih 15 jam dalam seminggu, menunjukkan terlalu ramai golongan pekerja yang dikerah untuk bekerja lebih masa sehingga terpaksa mengabaikan tahap kesihatan mereka.

Secara puratanya, golongan pekerja di Malaysia membazirkan 67 hari bekerja dalam setahun dengan bukan melakukan pekerjaan dan kerugian yang dianggarkan akibat pembaziran hari bekerja itu, adalah sekitar RM2.7 juta setahun.

53% mengakui stress di tempat kerja mengganggu hidup dengan 12% mengakui mempunyai masalah tekanan hidup yang teruk akibat kerja. Selain itu, 20% daripada responden mengakui setiap masa mereka memikirkan masalah kewangan yang meruncing.

Masalah majikan yang kurang menitik beratkan kualiti tempat kerja memang menjadi masalah di mana-mana organisasi. Jika anda salah seorang yang bernasib baik, tahniah kerana berjaya mendapat majikan yang prihatin.

Ini kerana hanya 53% merasakan golongan majikan mengambil berat tentang kebajikan pekerja, 54% setuju pengurus mereka menitik beratkan kesan kesihatan ke atas prestasi orgasnisasi.

Bagaimanapun, bukan semua beban kesalahan harus diletak di atas bahu majikan semata-mata. Ini kerana hanya 11% pekerja mengaku mereka benar-benar suka dengan pekerjaan mereka sekarang dan 19% mengaku mereka hanya bersikap sambil lewa ketika kerja.

Menurut kaji selidik ini, ada beberapa syarikat yang tersenarai sebagai majikan paling mesra pekerja dengan SAP Malaysia Sdn.Bhd, International Medical University serta Top Glove Sdn.Bhd terpilih sebagai pemenang. Selain itu Dell Global Business Centre diiktiraf sebagai tempat kerja paling sihat.

Majikan yang diselidik mempunyai polisi kesihatan terbaik adalah Datacom Systems (Asia) Sdn.Bhd, Glaxosmithkline Malaysia dan Nestle Products Sdn.Bhd.


Tesla Semi dan Tesla Roadster : Bayangan Masa Depan Teknologi Kereta dan Lori

Sudah beberapa lama CEO kepada Tesla, Elon Musk menjanjikan kepada kita semua produk terbaru daripada Tesla iaitu Tesla Semi, akan mengubah persepsi kita terhadap lori trailer. Kempen pemasarannya yang menjanjikan pendedahan yang akan mengejutkan kita semua akhirnya selamat dilakukan semalam di Hawthorne, California.

Tesla memerlukan sesuatu yang positif, selepas pendedahan tahap kewangan mereka yang mencatatkan kerugian hampir RM2.5 billion pada awal 2017. Kesemua itu diburukkan dengan penangguhan pengeluaran Tesla Model 3 sebanyak 5000 unit setiap minggu ke tahun 2018, yang sebenarnya disasarkan berlaku pada tahun ini. Sasaran awal 10 ribu unit seminggu pula terpaksa dilupakan.

Isu kerahan tenaga pekerja sehingga ada mengabaikan kebajikan pekerja juga semakin kerap kedengaran selepas Tesla memilih untuk mempercepatkan pengeluaran yang sudah pun ketinggalan daripada jangkaan asal. Selain itu Tesla juga berdepan dengan masalah kesatuan pekerja yang menuntut hak bagi pekerja Tesla, saman daripada bekas pekerja serta menghadapi kesukaran menjustifikasi pemberhentian 700 orang pekerja yang dilakukan tahun ini.

Dengan jumlah liabiliti sebanyak $22 billion (RM91.4 billion) ditanggung ketika ini, Tesla tidak boleh tersilap langkah.

Tesla Semi, dari luarannya cukup unik pada mata penulis. Trak/lori berkuasa elektrik ini dikatakan mampu menyelesaikan banyak masalah dan isu yang dihadapi oleh lori-lori konvensional yang diguna pakai sekarang ini.

Tesla menjanjikan dengan sekali caj, Tesla Semi mampu berjalan melebihi 800km pada kelajuan normal. Pada mulanya media menganggarkan Tesla Semi mungkin hanya mampu mencapai di antara 400-450km namun Tesla berjaya membuktikan tanggapan mereka salah. Apa yang menariknya, sistem brek yang dipasang pada Tesla Semi ini juga berfungsi untuk mengecas semula bateri dengan jaminan daripada Elon Musk sendiri, yang pelapis brek Tesla Semi tidak perlu digantikan seumur hidup.

Jarak 800km itu pula dapat dicapai dengan menggunakan pengecas elektrik baru yang Tesla gelarkan Megachargers yang mampu mengecas bateri Tesla Semi hanya dalam masa 30 minit.

Pada mulanya teknologi pemanduan automatik dikhabarkan akan dipasang pada Tesla Semi, namun dalam perasmian semalam, Tesla Semi tidak mempunyai sistem tersebut. Ini berkemungkinan dilakukan atas undang-undang baru yang diperkenalkan oleh kerajaan Amerika Syarikat, selepas Tesla Model S yang dipandu secara komputer, mengakibatkan kematian seorang pemandu kereta itu pada tahun 2016.

Kekuatan enjin Tesla Semi pula dikatakan cukup menakjubkan dengan muatan maksima ditampung, kelajuan 95km dapat dicapai dalam masa 20 saat. Daya penarik paling kuat Tesla Semi bagi syarikat pengangkutan, adalah bagaimana kos penyelenggaraan enjin dapat dikurangkan berbanding enjin konvensional. Bagaimana pun, kita perlu menunggu sehingga 2019 untuk melihat sendiri bagaimana Tesla Semi ini beraksi.

Elon Musk dengan bangga mengatakan yang Tesla Roadster generasi ke 2 ini, adalah kereta produksi kilang paling pantas di dunia ketika ini. Mungkin benar, mungkin tidak, kita kena tunggu dan lihat.

Elon Musk mengatakan yang Roadster mampu mencapai kelajuan 95km dalam masa 1.9 saat. Saya ulangi, 1.9 saat. Jika benar, ini menjadi Tesla Roadster adalah kereta pertama yang mampu mencapai kelajuan tersebut dalam masa kurang dari 2 saat.

Dalam pembentangannya, Elon Musk tidak menyatakan secara tepat berapakah kelajuan maksima yang mampu dicapai Roadster tetapi menganggarkan sekitar 402km/j. Untuk perbandingan, kelajuan paling pantas pernah dicapai kereta produksi adalah 445km/j oleh kereta Koenigsegg Agera RS.

Dengan bangga, Elon Musk mengatakan yang Roadster akan membuatkan semua kereta lain yang masih menggunakan petrol atau diesel, ketinggalan zaman.

Apa yang membuatkan pembentangan Tesla Roadster ini adalah berkenaan perinciannya yang cukup mengkagumkan. Mampu berjalan sejauh 997km hanya dengan sekali caj, tak ada kereta lain yang menggunakan elektrik atau bahan api fossil mampu melakukan apa yang Tesla Roadster dapat lakukan.

Produksi model Roadster hanya akan dimulakan pada tahun 2020 namun jika anda berminat, tempahlah unit untuk anda dengan meletakkan pendahuluan RM207,775 bagi kereta berharga RM831,100 ini. Kemudian bawa kami naik pusing keliling Malaysia, kerana kami tahu anda boleh pusing Malaysia satu kali tanpa keluar satu sen pun untuk minyak.


Nenek Jepun 89 Tahun Ini Buktikan Umur Bukan Penghalang Untuk Menghasilkan Fotograf Menyeronokkan

Ramai orang fikir bahawa teknologi hanya untuk orang muda tetapi seorang nenek tua ini tidak berpendapat begitu. Kimiko Nishimoto merupakan seorang nenek tua berusia 89 tahun yang sudah mengambil gambar dan menyunting gambar sejak 17 tahun yang lepas. Seperti yang anda boleh lihat, gayanya sangat unik dan berjiwa muda.

Dia tidak menceburi dalam bidang fotografi pada awalnya sehinggalah pada satu hari dia mengikuti kelas anaknya yang mengajar kursus fotografi untuk golongan amatur. Tanpa dia sendiri sedari, dia sudah melibatkan dirinya dalam satu bidang yang akan diceburinya sepanjang hidup. Semenjak itu, Nishimoto terus mengembangkan minatnya dalam fotografi sehingga mendalam.

Gambar-gambar diambilnya kebanyakkan gambar potret diri sendiri dan 10 tahun kemudian, dia telah mengadakan pameran gambarnya sendiri di muzium tempatan berdekatan dengan rumahnya di daerah Kumamoto. Setelah 17 tahun berlalu, kini dia bakal mengadakan pameran karyanya di Galeri Epson di Tokyo bertajuk "Asobokane" yang bermaksud "jom bermain".

Jika anda rasa ia sudah terlambat untuk menceburi bidang yang anda minat, fikir semula kerana nenek tua ini mampu menceburi bidang yang diminatinya walaupun bermula pada umur 72 tahun. Disebabkan cintanya terhadap fotografi, dia menghabiskan sebahagian akhir hayatnya dengan kamera.

Apabila yang paling seronok tentang nenek ini, walaupun usia sudah hampir 90 tahun tapi hatinya masih berjiwa muda. Semua gambar yang diambilnya mendapat perhatian netizen kerana gambar-gambarnya seakan-akan dia masih lagi umur belasan tahun.


Anda patut menonton 'Justice League 1997' sebelum menonton filem Justice League 2017

Filem 'Justice League' sebenarnya adalah antara filem yang sangat ditunggu-tunggu bagi peminat filem komik. Namun ulasan awal filem tersebut berbunyi sangat-sangat mengecewakan dan mampu membuatkan kita takut hendak pergi menontonnya.

Jika anda adalah salah seorang yang berdebar-debar menantikan kemunculan filem kedua 'Justice League' sekian lama, kami syorkan kepada anda untuk menonton terlebih dahulu filem pertama Justice League yang ditayangkan dalam format filem untuk televisyen pada tahun 1997 ini.

Idea asalnya datang daripada studio CBS yang mahu bekerjasama dengan DC Comics bagi menerbitkan satu siri televisyen yang memaparkan watak dari siri Justice League of America. Perancangan awalnya, siri itu akan ditayangkan ketika waktu perdana dan mempunyai klasifikasi sesuai untuk tontonan semua peringkat golongan.

Walau bagaimanapun, masalah besar melanda idea asal mereka; watak-watak paling penting dalam Justice League iaitu Superman, Batman dan Wonder Woman tidak dapat digunakan atas masalah hak cipta jadi penerbit memutuskan untuk menggunakan watak-watak lain yang ada iaitu The Flash, Green Lantern, Fire, Ice, The Atom dan Martian Manhunter sebagai ketua kepada kumpulan Justice League ini.

Selesai masalah watak, timbul pula idea yang bercelaru daripada penulis yang cuba menyelitkan unsur-unsur kehidupan seharian dalam skrip. Setiap watak diberikan masalah sebenar yang dihadapi oleh orang dewasa bagi mencerminkan realiti sebenar kehidupan seorang adiwira.

The Flash mengalami masalah pengangguran, The Green Lantern pula kerap mengecewakan teman wanita kerana terlalu sibuk dengan tugas, watak Fire pula gagal menjadi pelakon terkenal seperti yang dia impikan sementara watak The Atom pula kerap meninggalkan kelas sains yang perlu dia ajar.

Peminat komik DC yang mengikuti perkembangan pembikinan siri ini mula risau setelah mereka mendapati terlalu banyak unsur-unsur realiti yang menjadi elemen penting pada watak Justice League yang ada, sedangkan kebiasaannya watak adiwira DC seringkali digambarkan sebagai satu watak yang gagah dan perkasa. Tidak ada siapa mahu tengok adiwira gagah dalam komik berhempas pulas menangani masalah mencari pekerjaan yang sesuai.

Dibintangi oleh Matthew Settle, Kimberly Oja dan Kenny Johnston serta diarahkan oleh seorang pengarah bernama Felix Enriquez Alcala. Justice League mengisahkan tentang Justice League yang cuba hidup sebagai manusia biasa, menghadapi cabaran hidup beserta ancaman daripada watak jahat bernama The Weather Man yang kerap mengugut New Metro City (bandar fiksyen di mana mereka hidup) dengan ancaman cuaca buruk.

Dengan rekaan kostum yang jelas kurang diberi penekanan pada rekaan, serta rekaan watak yang lemah, memang sejak mula lagi rancangan Justice League ini seolah-olah dicipta untuk gagal. Terlalu banyak elemen yang ditukar secara suka-suka pada watak menjadikan watak yang dikenali dalam komik bertukar kepada satu watak baru yang tidak menarik untuk ditonton. Skripnya lemah dengan tidak ada penegasan yang mengujakan penonton benar-benar berlaku.

Filem ini langsung tidak ditayangkan di Amerika Syarikat dan hanya ditayangkan dibeberapa negara yang tidak bernasib baik, seperti Puerto Rico, Mexico, England, India dan Israel. Perancangan asal hendak menyambung filem itu ke dalam bentuk siri televisyen selepas itu, dihentikan atas alasan-alasan yang tidak diberitahu.

Jika kita imbas kembali, filem ini masih baru usianya, hanya 20 tahun. Namun terdapat lonjakan besar dalam kualiti filem adiwira ketika tempoh tersebut. Tidak dinafikan, era tersebut merupakan satu era zaman gelap filem adiwira selepas kemunculan filem-filem kurang berkualiti seperti Spawn atau Batman & Robin, yang sedikit sebanyak pasti mempengaruhi perancangan Justice League ini.

Adakah filem ini masih relevan pada tahun 2017? Sama sekali tidak tetapi sekurang-kurangnya jika filem Justice League versi 2017 mengecewakan ramai peminat filem, kita hanya perlu ingat semula filem pertama Justice League bagi mengingatkan kita, ada filem Justice League yang lebih teruk.

Jika anda nak tonton filem ini, boleh klik sini. Selamat berjaya.


6 Negara "Underdog" Yang Anda Tidak Sangka Akan Bermain Di Piala Dunia 2018

Kelayakkan Piala Dunia 2018 bukanlah satu perkara mudah kerana banyak harus ditempuhi oleh negara-negara yang bertanding bagi mendapatkan tempat ke slot Piala Dunia di Rusia. Walaupun begitu, negara "underdog" tetap tidak berputus asa dan berjuang sehingga perlawanan terakhir untuk merealisasikan impian untuk bermain di Piala Dunia 2018.

Tunisia boleh dianggap sebagai pasukan "underdog" buat skuad bolasepak bagi benua Afrika kerana ia banyak dibandingkan dengan negara-negara hebat seperti Ivory Coast, Afrika Selatan, Ghana, Cameroon dan Nigeria. Tanpa bintang yang hebat, mereka masih lagi mampu melayakkan diri ke Piala Dunia 2018.

Perlawanan peringkat kumpulan Kelayakkan Piala Dunia 2018 untuk Tunisia boleh dianggap mudah walaupun dengan status negaranya yang tidak berapa popular kerana ia hanya perlu menentang negara yang lemah dalam sukan bolasepak seperti Congo, Libya dan Guinea. Oleh sebab itu, mereka berjaya melayakkan diri kerana pasukan lawan tidak begitu kuat.

Walaupun begitu, mereka tidak memandang rendah pasukan lawan dan mereka bermain sehabis baik setiap 90 minit untuk mendapatkan tempat di Rusia. Kejayaan mereka harus diberi penghormatan kerana tiada perasaan riak yang ditunjukkan oleh pasukan ini walaupun menentang negara-negara yang lemah.

Ramai yang pasti terkejut kerana melihat Sweden berada dalam senarai ini kerana menganggap Sweden merupakan sebuah negara hebat. Namun Sweden layak berada dalam senarai ini kerana lawan yang ditempuh oleh mereka bukanlah negara-negara yang mudah. Tanpa kelibat Zlatan Ibrahimovic yang telah bersara daripada pasukan antarabangsa, ia memburukkan lagi keadaan buat negara ini.

Dalam peringkat kumpulan Kelayakkan Piala Dunia 2018 benua Eropah, juara kumpulan secara automatik akan terus layak dan di tempat kedua harus bertanding dengan negara Eropah lain yang juga berada di tempat kedua. Pada awalnya, ia kelihatan sukar bagi Sweden kerana Perancis dan Belanda berada dalam kumpulan yang sama dengannya.

Namun Sweden berjaya mengatasi Belanda di tempat kedua dengan perbezaan gol setelah kedua-dua pasukan ini mempunyai mata yang sama. Kejayaan Sweden membelasah Luxembourg 8-0 membuka peluang mereka untuk melayakkan diri ke Piala Dunia 2018 setelah Belanda tidak mampu melepasi jurang perbezaan gol itu.

Walau bagaimanapun, perjuangan mereka menjadi lebih sukar kerana mereka terpaksa bertemu dengan juara Piala Dunia 2006, Itali bagi perlawanan terakhir Kelayakkan Piala Dunia. Sweden dipandang rendah oleh pengurus Itali kerana kenyataan yang dikeluarkannya tetapi Sweden berjaya mengalahkan Itali dengan skor agregat 1-0. Walaupun dilihat sebagai pasukan "underdog" jika dibandingkan dengan Itali dan Belanda, mereka berjaya membukti kemampuan mereka.

Iceland merupakan sebuah negara yang sangat kecil dengan jumlah penduduk seramai 334,252 berdasarkan statistik daripada tahun 2016. Pasukan ini boleh dianggap kerdil dalam benua Eropah namun ia telah membuktikan taringnya ketika Piala Eropah 2016 setelah mengalahkan England.

Pasukan kebangsaan mereka melalui jalan sukar kerana terpaksa menemui negara-negara hebat seperti Croatia, Ukraine dan Turkey. Croatia yang padat dengan pemain bintang seperti Luka Modric dan Turkey juga tidak kurang hebatnya dengan bintang Barcelona, Arda Turan.

Namun, Iceland mengejutkan ramai orang setelah menjadi juara kumpulan I bagi Kelayakkan Piala Dunia 2018 dengan mencatatkan 7 kemenangan daripada kesemua 10 perlawanan. Semangat Iceland tidak tahu erti putus asa telah memberi kekuatan kepada mereka walaupun banyak dipandang rendah oleh pihak lawan.

Sepanjang kewujudan Piala Dunia bolasepak, Mesir hanya pernah melayakkan diri ke Piala Dunia sebanyak dua kali dan tahun ini merupakan kali ketiga Mesir berjaya melakukannya. Kali terakhir Mesir melayakkan diri ialah 27 tahun lepas iaitu tahun 1990 dan juga Piala Dunia 1934.

Apabila disebut tentang pasukan-pasukan hebat daripada benua Afrika, pengulas sukan pasti akan menyebut tentang negara-negara seperti Ivory Coast, Afrika Selatan, Ghana dan Cameroon. Namun, keempat-empat pasukan ini tidak berjaya melayakkan diri ke Piala Dunia sebaliknya Mesir berjaya membuat kemunculan setelah sekian lama menunggu.

Kehebatan Mesir dapat dilihat setelah ia berjaya mengatasi Ghana dalam peringkat kumpulan Kelayakkan Piala Dunia benua Afrika. Ghana yang pernah mengejutkan Jerman pada Piala Dunia 2014 tidak mampu menyekat Mesir di Kelayakkan Piala Dunia kali ini. Kejayaan Mesir hadir apabila pemain sayap Liverpool, Mohamed Salah melengkapkan sepakan penalti untuk mengalahkan Congo 2-1.

Panama yang berada di benua Amerika telah berjaya mengejutkan pasukan hebat Amerika Syarikat dalam Kelayakkan Piala Dunia 2018. Walaupun kalah 4-0 kepada Amerika Syarikat, mereka masih lagi tidak mengalah untuk bermain di Rusia pada tahun 2018.

3 tempat teratas untuk kumpulan Kelayakkan Piala Dunia 2018 benua Amerika Utara akan mengesahkan slot ke Piala Dunia secara automatik. Pada awalnya, laluan Panama kelihatan sukar dengan lawan seperti Mexico, Costa Rica dan USA namun ia masih cuba untuk memenangi setiap perlawanan.

Kalau anda dengar nama Panama sendiri, anda pasti tidak tahu bahawa ia sebuah negara kerana Panama tidak popular untuk kebanyakkan perkara. Tetapi, kehebatan negara "underdog" ini telah menyebabkan negaranya dikenali ramai. Kejayaan Panama mengalahkan Costa Rica 2-1 meletakkan mereka di tempat ke-3 sekali gus layak ke Piala Dunia. Ini pencapaian yang hebat kerana mereka berjaya mengatasi Amerika Syarikat, sebuah negara yang terkenal di seluruh dunia.

Satu penghormatan besar harus diberikan buat Peru kerana laluan yang mereka terpaksa lalui sangat sukar. Pasukan skuad negara Peru harus menentang negara-negara di benua Amerika Selatan semasa liga kumpulan Kelayakkan Piala Dunia 2018. Bayangkan sebuah negara "underdog" harus melawan pasukan seperti Brazil, Argentina, Uruguay, Colombia, dan Chile.

Brazil ada Neymar, Argentina ada Lionel Messi, Uruguay ada Luis Suarez, Colombia ada Falcao dan Chile ada Alexis Sanchez tetapi buat Peru, mereka tidak mengharapkan bintang-bintang besar. Peru mengakhiri peringkat kumpulan di tempat ke-5 setelah mengatasi Chile yang terpaksa berputih mata.

Tempat ke-5 bagi benua Amerika Selatan terpaksa berlawan dengan New Zealand dan perlawanan akhir ini menentukan siapa yang akan layak ke Piala Dunia 2018. Kejayaan Peru menghasilkan 2 gol menentang New Zealand mengesahkan tempat mereka ke Piala Dunia 2018 dan yang paling menggembirakan ialah kali terakhir mereka bermain di Piala Dunia ialah pada tahun 1982.

Peru juga merupakan pasukan terakhir yang melayakkan diri ke Piala Dunia 2018 dengan keseluruhan 32 negara. Kejayaan ini pasti menggembirakan peminat bola sepak tanah air mereka kerana peminat mereka tidak putus-putus memberikan sokongan untuk mara skuad negara mara ke Piala Dunia.


Berapa Ringgit Pekerja Asing di Malaysia Mampu Hantar Pada Keluarga Mereka Sebulan?

Aku berjalan dengan keluarga semalam ke Petaling Jaya. Hasrat kami nak menemani si emak membeli barangan dapur. Selesai makan di medan selera, kami berjalan ke sebuah pasaraya barangan segar yang tak dapat aku nyatakan namanya di sini.

Anak-anak aku berlari ke sana sini menyentuh segala jenis sayur-sayuran yang ada sementara isteri aku tegar memilih bahan-bahan. Aku duduk saja memerhati orang lalu lalang di kedai makan yang dibuka di dalam pasaraya segar tersebut.

Mujur orang tidak ada waktu kami ke situ, jadi tidak ada masalah untuk aku duduk sebentar menelaah apa gosip terbaru media sosial. Kami berpusing beberapa kali mencari bahan keperluan lain sehinggalah tiba ke satu bahagian di mana seorang pekerja pasaraya, berbangsa Myanmar agaknya sedang duduk memperbetulkan susunan sabun basuhan baju.

Beberapa detik kemudian datang rakannya, seorang pengawal keselamatan dari Nepal rasanya. Namanya tertera nama Nepal. Mereka berbicara sesama mereka menggunakan pertuturan Bahasa Inggeris yang cukup jelas, membuatkan aku faham apa yang mereka bualkan.

Pada mulanya mereka berbicara tentang kerja : pukul berapa habis waktu kerja hari itu, malam buat apa. Jelas benar dari jawapan pengawal keselamatan itu, dia menghabiskan masanya dengan bekerja semata-mata. Lain ceritanya dengan pekerja pasaraya itu yang hidupnya lebih santai ala kerja pejabat.

Aku terdengar saja perbualan mereka endah tak endah sambil merenung berus gigi yang dipamerkan dan kemudian kedengaran pekerja pasaraya itu bertanya pada rakan pengawalnya, "how much you send to your family every month bro?"

"Each month, I try to send at least RM1300, Rm1400," jawab dia, ikhlas tanpa berselindung.

"You use RM500, RM600 only each month?" tanya dia sambil terkejut.

"Ya, what do I need to buy? Taxi a bit, food a bit, enjoy a bit, the rest I send back to my family," kata pengawal itu.

"Good you get around RM1800, RM1900 every month. Enough," sahut pekerja pasaraya itu mengangguk-ngangguk.

"For us, if we can get RM1800 should be considered good enough," kata dia dengan fasih, sambil tangannya menyusun sabun. Ayat terakhir pengawal keselamatan tu yang membuat aku benar-benar tersentak.

"As long as my kid is happy, my wife is happy, I don't mind. RM1300 for us is a lot."

Sambil beratur nak membayar barang yang kami beli, aku capai telefon dan cari berapakah purata gaji warga Nepal di Nepal. Pada tahun 2016, kerajaan Nepal mengumumkan akan menaikkan kadar gaji minima bulanan bagi pekerja di Nepal ke $59 (RM245) dengan elaun hidup sebanyak $33 (RM137) menjadikan gaji minima di Nepal sebulan adalah RM382.

Pendapatan penduduk Nepal per kapita pula adalah $729 (RM3038) setahun berbanding dengan negara kita $9502 atau RM39,605. Anda bayangkan setiap bulan abang pengawal keselamatan itu tanpa putus menghantar RM1300-RM1500 secara konsisten kepada keluarga mereka, sedikit sebanyak negara kita membantu melahirkan ramai orang kaya di Nepal.

Tak dinafikan, aku kagum dengan kegigihan pekerja asing yang datang ke Malaysia, mereka mampu buat apa yang aku tak sanggup nak buat. Mungkin atas sebab itulah juga, ramai rakyat Malaysia yang nak ke Australia untuk memetik buah.

Jika anda nak ke Australia memetik buah, pastikanlah anda melalui saluran yang betul. Jangan sampai anda jadi hamba zaman moden cukuplah.


Sejarah Ujian Rabun Warna Yang Dahulunya Sebagai Ujian Dalam Penyelidikan Senjata : Ujian Ishihara

Pernah tak anda bayangkan hidup anda hanya dikelilingi oleh warna hitam dan putih? Mesti anda akan rasa hidup anda suram kan? Kehidupan inilah yang dilalui oleh individu yang mempunyai masalah penglihatan seperti buta warna dan rabun warna.

Tetapi, ramai orang mempunyai tanggapan salah tentang rabun warna dengan menyangka ia adalah buta warna. Untuk pengetahuan anda, individu yang mempunyai masalah buta warna hanya mampu melihat warna kelabu sahaja dan ia sangat jarang berlaku.

Bagi sesiapa yang telah mengambil lesen memandu sudah tentu anda pernah menjalani ujian rabun warna kan? Ujian ini berdasarkan pada gambar bulatan berbintik kecil yang berwarna dan terdapat bayangan bentuk atau nombor di dalamnya.

Jika anda tidak mempunyai masalah penglihatan, anda dengan mudah dapat membezakan nombor dan bentuk yang tersembunyi di dalam bintik warna itu. Sebaliknya, jika anda seorang yang rabun warna, anda akan sukar untuk melihat nombor atau bentuk tersebut.

Ujian ini dikenali sebagai "Ujian Ishihara" kerana nama tersebut diambil dari pereka itu sendiri iaitu Dr. Shinobu Ishihara, seorang professor di Universiti Tokyo dan yang pertama menerbitkan ujian ini pada tahun 1918.

Ujian ini terdiri daripada beberapa plat berwarna yang dipanggil sebagai plat Ishihara. Di dalam plat ini mengandungi bulatan titik-titik yang terdapat secara rawak dengan warna dan saiz. Titik-titik di dalam corak itu ada yang berwarna terang dan pudar yang dapat dilihat oleh individu normal atau sebaliknya.

Keseluruhan ujian ini terdiri daripada 38 plat untuk mengenal pasti masalah penglihatan seseorang itu tetapi biasanya selepas beberapa plat masalah itu sudah dapat dikenal pasti. Ada juga ujian yang lebih kecil seperti hanya menggunakan 14 plat atau 24 plat.

Pada masa lalu, Jepun ingin berkembang maju dalam bidang ketenteraan. Oleh itu, mereka memerlukan anggota tentera yang bijak atau jurutera yang mempunyai penglihatan yang sangat baik untuk berada di dalam bidang yang berunsur teknologi kimia.

Kemudian, Jepun mengadakan pertandingan "The World Class Asian Champion" di mana pertandingan ini akan memilih beberapa pemuda Jepun yang terbaik dan pakar dalam semua bidang sains, kimia, nuklear, fizik serta pakar senjata. Hal ini kerana pakar-pakar ini sangat dikehendaki oleh kerajaan Jepun untuk meneroka dan mengeluarkan senjata Jepun.

Di samping itu, Jepun juga mengalami beberapa halangan dalam proses pengeluaran dan penyelidikan senjata Jepun ketika ia dimulakan. Mereka tidak dapat memperbaiki perkembangan teknologi atom dan nuklear kerana sesetengah pakar mereka didapati sukar untuk membezakan warna dalam unsur kimia pembuat nuklear atom untuk senjata.

Masalah ini kemudiannya disampaikan kepada Universiti Tokyo di mana terdapat seorang doktor pakar mata yang bernama Shinobu Ishihara. Dr. Shinobu Ishihara dilahirkan pada 25 September 1879. Beliau merupakan seorang Opthalmologist Jepun dan mula berkhidmat dalam bidang ketenteraan Jepun pada tahun 1910 sebagai pengajar dalam perubatan ketenteraan Jepun.

Di sana, selain memeriksa dan merawat pesakit, beliau juga diminta untuk menguji calon anggota tentera Jepun sama ada mereka mempunyai masalah penglihatan atau tidak. Pada mulanya, buku Ishihara adalah hanya lukisan cat air yang menggunakan simbol Hiragana.

Kaedah yang digunakan oleh beliau sangat berkesan dalam memilih ahli tentera Jepun yang mempunyai penglihatan normal dan yang sukar untuk membezakan warna. Bagi mereka yang menghadapi masalah dalam membezakan warna, mereka diletakkan dalam bidang yang tidak berkaitan dengan elemen kimia manakala bagi yang normal pula dijadikan sebagai jurutera mesin senjata kimia Jepun.

Akhir sekali, selepas Dr. Shinobu Ishihara dapat menyelesaikan masalah tentera Jepun, namanya menjadi lebih terkenal. Lebih-lebih lagi, apabila beliau menerbitkan sebuah buku khas kepada semua agensi untuk menguji masalah buta atau rabun warna dalam kalangan anggota. Beliau telah menerbitkan buku "The Ishihara Color Vision Charts" pada tahun 1918.

Sejak pada itulah, "Ujian Ishihara" ini menjadi terkenal dan masih menjadi pilihan utama di seluruh dunia sehingga kini untuk mengenal pasti jika seseorang itu mempunyai masalah penglihatan warna. Selain itu, Dr. Shinobu Ishihara juga telah memberi sumbangan besar dalam kajian trachoma dan miopia.


10 Universiti Awam Terbaik Di Malaysia

Pendidikan merupakan sesuatu yang penting bagi memajukan sesebuah masyarakat agar kehidupan seharian menjadi lebih mudah. Pada zaman dahulu, pendidikan tidak diberikan kepada semua orang tetapi hanya kepada golongan atasan seperti kerabat raja namun kini ia terbuka kepada semua rakyat untuk mendapatkan pendidikan.

Kedudukan ranking universiti ini akan berubah dari semasa ke semasa dan maklumat yang dipaparkan merupakan kajian daripada QS University Ranking yang diiktiraf di seluruh dunia.

Universiti Malaysia Sabah yang terletak di Kota Kinabalu, Sabah mendapat tempat ke-10 bagi universiti awam di Malaysia. Di peringkat Asia pula, UMS berada di kedudukan ke 222 secara menyeluruh namun tiada pangkalan data yang menyimpan kedudukan di peringkat dunia. UMS menawarkan pelbagai kursus seperti kursus kejuruteraan, perniagaan dan sains.

Universiti Malaysia Perlis merupakan sebuah universiti yang dikenali kerana kursus kejuruteraan tetapi ia bukan satu-satunya kursus yang ditawarkan. Universiti yang beroperasi di Arau, Perlis berada di kedudukan ke-221 Asia dan berada di kedudukan ke-1566 dunia. Selain kejuruteraan, ramai juga siswa datang ke UniMAP untuk melanjutkan pelajaran dalam bidang perniagaan.

Universiti ini juga dikenali sebagai International Islamic University of Malaysia (IIUM) mempunyai beberapa cawangan tetapi cawangan utamanya terletak di Gombak, Selangor. Secara keseluruhan, UIA berada di kedudukan antara 700-750 peringkat dunia dan 163 di Asia. Kursus yang ditawarkan di UIA termasuk undang-undang, sains, ekonomi dan pengurusan sains, kejuruteraan dan sebagainya.

Universiti Teknologi MARA merupakan beberapa buah universiti yang ditubuhkan oleh Majlis Amanah Rakyat (MARA) bagi membantu golongan bumiputera untuk mendapatkan pendidikan. UiTM berada di tempat ke-158 Asia dan berada antara 700-750 di peringkat dunia. Boleh dikatakan hampir semua kursus ditawarkan di UiTM untuk peringkat diploma, ijazah dan lain-lain.

Universiti Utara Malaysia merupakan sebuah universiti yang ditubuhkan oleh Tun Dr Mahathir bagi memudahkan siswazah yang berada di utara tanah air untuk mendapatkan pendidikan. Di Asia, ia berada di tempat ke-131 dan 700-750 di peringkat dunia. UUM terletak di Sintok, Kedah dan terkenal dengan kursus sains sosial seperti perakaunan dan perniagaan.

Universiti Teknologi Malaysia mempunyai beberapa cawangan termasuk di Kuala Lumpur dan Skudai, Johor. UTM berada di tempat ke-49 Asia dan secara keseluruhan di tempat ke-253 dunia. Ramai siswa yang datang ke UTM untuk melanjutkan pelajaran dalam bidang kejuruteraan dan sains namun terdapat juga kursus lain yang ditawarkan di universiti ini.

Universiti Sains Malaysia juga terletak di seluruh Malaysia namun cawangan yang terkenal terletak di Pulau Pinang dan Kelantan. USM berada di tangga ke-46 Asia dan ke-244 dunia. Seperti nama yang diberikan bagi universiti ini, ramai siswa yang hadir ke USM bagi melanjutkan pelajaran dalam bidang sains seperti biologi, fizik dan kimia.

Universiti Kebangsaan Malaysia ditubuhkan pada tahun 1970 dan terletak di Selangor dan Kuala Lumpur. Cawangan utama UKM terletak di Bangi tetapi terdapat juga cawangan di Cheras bagi penuntut-penuntut yang mendapatkan pendidikan di universiti ini. Secara keseluruhan, ia berada di tempat ke-230 dunia dan ke-43 Asia.

Universiti Putra Malaysia menawarkan beberapa kursus yang agak unik seperti sains pertanian dan ini merupakan kelebihan universiti awam ini. UPM berada di tempat ke-36 dan ke-229 dunia secara keseluruhan setelah dibandingkan dengan universiti lain. UPM terletak di Serdang, Selangor dan merupakan antara universiti terbesar di Malaysia

Universiti terbaik di Malaysia ditubuhkan sebelum kemerdekaan Tanah Melayu lagi pada tahun 1905 tetapi ia dikenali sebagai King Edward VII College of Medicine. UM secara rasminya ditubuhkan di Singapura tetapi sekarang bertukar tempat ke Kuala Lumpur. Di Asia, UM berada di tempat ke-24 dan secara keseluruhan ia berada di kedudukan ke-114 dunia. Universiti ini terkenal dalam kalangan siswazah yang mengambil jurusan perubatan namun kursus lain juga tidak kurang hebatnya.


11 Pemain Terbaik Yang Tidak Akan Bermain di Piala Dunia 2018

Status sebagai pemain terhebat dunia tidak semestinya dapat menjamin kejayaan. Ini terbukti apabila beberapa nama besar dalam bola sepak gagal untuk membawa pasukan mereka ke pentas terbesar di dunia.

Alexis Sanchez dan Gareth Bale antara nama Besar yang akan tidak hadir pada kejohanan Piala Dunia 2018 selepas negara mereka gagal melayakkan diri ke kejohanan tersebut. Sanchez dan Chile kalah 3-0 kepada Brazil yang membawa kepada penyingkiran mereka. Legenda Itali, penjaga gol Gianluigi Buffon juga akan menyertai mereka menonton di televisyen pada musim panas akan datang selepas Itali telah ditewaskan oleh Sweden pada perlawanan 'play-off'.

Berikut adalah pemain bertaraf bintang yang tidak akan beraksi pada kejohanan Piala Dunia 2018 di Rusia;

Penjaga gol berusia 39 tahun ini telah merancang untuk bersara selepas Piala dunia tetapi beliau telah memutuskan untuk 'menggantung sarung tangannya' lebih awal setelah Itali tewas pada perlawanan 'play-off' kepada Sweden yang menyaksikan beliau menangis teresak-esak selepas berakhirnya perlawanan tersebut.

Persembahan yang konsisten di posisi bek kanan membolehkan Valencia dinamakan sebagai pemain terbaik tahunan di Old Trafford pada musim lalu, tetapi pemain berusia 32 tahun ini gagal memberi inspirasi kepada Ecuador untuk membuat penampilan ketiga di Piala Dunia.

Van Dijk tidak menyembunyikan hasratnya untuk meninggalkan Southampton, tetapi jika beliau masih kekal di sana pada bulan Jun tahun hadapan, beliau tidak dapat menunjukkan bakatnya kepada dunia berikutan kegagalan Belanda untuk layak ke Piala Dunia 2018 selepas mengakhiri peringkat kelayakan zon Eropah di tangga ke-3 kumpulan A.

Komitmennya yang tinggi dapat dilihat apabila turun beraksi dalam perlawanan penentuan menentang Sweden dengan memakai pelindung muka akibat patah hidung, namun usahanya menjadi sia-sia setelah Itali tumpas dan tersingkir.

Pemenang 6 kali Bundesliga Jerman dan satu Kejuaraan Liga Juara-Juara Eropah, karier antarabangsa Alaba bagaimanapun boleh dikira gagal dengan Euro 2016 menjadi satu-satunya kejohanan utama yang disertainya, dan kini gagal untuk muncul di Piala Dunia 2018.

Pemain tengah yang ditandatangai Liverpool ini akan tiba di Anfield dalam kondisi terbaik musim panas akan datang selepas Guinea tidak melayakkan diri ke Piala Dunia 2018 dari kumpulan yang terdiri daripada Tunisia, Republik Demokratik Congo dan Libya.

Nadi posisi tengah pasukan Amerika Latin ini yang beraksi dalam dua Piala Dunia terakhir digantung dalam perlawanan terakhir pusingan kelayakan dan hanya menonton aksi longlai rakan sepasukannya disingkirkan oleh Brazil dari Munich.

Prestasi Wales sangat bagus beberapa tahun kebelakangan ini tetapi pasukan yang mara ke separuh akhir Euro 2016 ini tersingkir selepas tewas perlawanan 'play-off' di tangan Republik Ireland bermakna impian Bale untuk beraksi di Piala Dunia, berterusan.

Pemain veteran untuk tiga Piala Dunia, Arjen Robben mengumumkan persaraannya di pentas antarabangsa selepas menjaringkan dua gol dalam perlawanan terakhir kelayakan pasukan Belanda menentang Sweden yang menyaksikan mereka gagal menempah tiket ke kejohanan berprestij tersebut.

Chile terpaksa menelan kepahitan di saat akhir apabila terkeluar dari posisi untuk ke perlawanan 'play-off' selepas Peru seri dengan Colombia, bermakna Sanchez tidak akan membuat persembahan di posisi sayap pasukan yang digelar La Roja tersebut di Piala Dunia 2018.

Gabon tidak pernah layak ke Piala Dunia dan kekurangan pemain berbakat di negara Afrika tersebut bermakna Aubameyang tidak akan berpeluang untuk membuat kemunculan di pentas tertinggi bola sepak itu.